14 Individu Ditahan Atas Kesalahan Dadah Di Tuaran

TUARAN: Seramai 14 orang ditangkap kerana disyaki melakukan kesalahan di bawah Akta Dadah Berbahaya 1952 dalam beberapa siri Ops Tapis dan Sarang selama seminggu sejak 10 Jun.

Ketua Polis Daerah Tuaran, Deputi Superintendan Mohd Hamizi Halim berkata daripada jumlah itu seorang individu ditangkap kerana memiliki dadah dan 13 yang lain ditangkap gagal ujian air kencing.

Katanya tangkapan dibuat di bawah Seksyen 12(2) Akta Dadah Berbahaya 1952 dan Seksyen 15(1)(a) Akta Dadah Berbahaya 1952.

Ops Sarang yang dijalankan di sekitar taman Perumahan Telipok Ria dan Taman Sri Rugading juga membawa kepada penahanan lapan penagih yang dikehendaki bagi mengekang masalah dadah dan jenayah di kawasan tersebut.

Dalam tempoh kajian terbabit, kesemua tangkapan yang dibuat adalah warga tempatan berumur dalam lingkungan 23 hingga 45 tahun.

Jumlah keseluruhan rampasan bagi tempoh itu adalah seberat 0.18 gram dadah jenis syabu yang dianggarkan bernilai RM30 mengikut harga dadah semasa. –SabahNewsToday


DBKK Robohkan 40 Rumah Setinggan Di Manggatal

KOTA KINABALU: Dewan Bandaraya Kota Kinabalu (DBKK), merobohkan 40 struktur rumah setinggan yang didirikan secara haram berhampiran Kampung Muhibbah, Manggatal di sini, hari ini.

Proses merobohkan perumahan setinggan itu dijangka akan berlangsung selama dua minggu lagi dengan sasaran keseluruhan 400 rumah.

Pengarah Penguatkuasa DBKK, Abdul Mukti  Muchlish berkata, proses merobohkan perumahan haram ini membabitkan anggaran 40 hektar tanah membabitkan tujuh geran tanah.

Katanya, sebelum tindakan merobohkan rumah itu dilaksanakan, pihak DBKK sudah menghantar notis serta amaran kepada penduduk terlibat supaya berpindah sejak tahun 2017.

“Disebabkan masih ramai penduduk yang masih enggan berpindah, kita terpaksa menjalankan tindakan merobohkan rumah di kawasan ini,” katanya ketika ditemui, hari ini.

Dalam pada itu, Mukti menasihatkan orang ramai supaya tidak mudah terpedaya dengan tindakan pihak tidak bertanggungjawab yang menjual tanah lot pada harga yang sangat murah.

“Jangan mudah percaya dengan tawaran penjualan tanah berdasarkan dokumen Penjualan Tanah (PT) yang tidak sah atau sudah dibatalkan.

“Kebanyakan kes ini membabitkan kawasan milik persendirian atau tanah kerajaan. Ramai yang terpedaya dengan tawaran harga rendah sebelum akhirnya menjadi mangsa penipuan.

“Walaupun ada permohonan tanah yang diluluskan, ia tidak semestinya melayakkan seseorang untuk mendirikan rumah tanpa mendapat kelulusan daripada pihak Jabatan Tanah dan Ukur,” katanya.

Menurutnya, beliau difahamkan, ada pihak yang menjual lot tanah pada harga antara RM500 sehingga RM10,000.

Katanya, harga yang ditawarkan juga berdasarkan perkhidmatan tambahan termasuklah penambakan atau pembersihan tanah serta pembinaan jalan raya.

“Setakat ini, kita mengesan beberapa kegiatan sama daripada pihak tidak bertanggungjawab itu di penempatan haram sekitar sini termasuklah Kampung Likas, Kampung Numbak, kawasan berhampiran Jabatan Perikanan serta Unggun Jaya,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keputusan Keluar UMNO Pada 2018 Satu Kesilapan – Salleh Keruak

KOTA KINABALU: Bekas bendahari Umno, Salleh Said Keruak mengesahkan beliau memohon untuk menyertai parti itu semula.

Beliau berkata, permohonan itu dibuat pada 26 Mei lalu melalui Ketua Umno Sabah, Bung Moktar Radin.

Salleh yang juga bekas ketua menteri Sabah berkata, beliau membuat keputusan itu selepas merenung kembali tindakannya sebelum ini, termasuk meninggalkan Umno secara “en-bloc” pada 12 Dis 2018 yang kini dianggapnya satu kekhilafan.

“Kini saya menyerahkan kepada Umno, khususnya Presiden (Ahmad Zahid Hamidi), Majlis Tertinggi dan Umno Sabah yang diketuai Bung Moktar untuk menimbang permohonan tersebut.ADVERTISING

“Saya berhasrat menyumbang sepenuh usaha dan tenaga saya bersama Umno dalam meneruskan agenda perjuangan membina negara tercinta,” katanya dalam catatan terbaru blognya hari ini.

Semalam, Bung Moktar memaklumkan pihaknya sudah menerima permohonan Salleh menyertai semula Umno dan ia sedang dipertimbang serta diperhalusi untuk kelulusan.

Sebelum itu, Salleh memaklumkan beliau membatalkan permohonannya menyertai PKR April lalu selepas memikirkan secara mendalam dan mengambil kira landskap politik hari ini, termasuk pergolakan dalaman parti itu.

Salleh yang juga bekas menteri komunikasi dan multimedia memohon menyertai PKR pada Oktober 2019 selepas beliau bersama sebilangan besar pemimpin Umno Sabah keluar parti pada Disember 2018.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 Pengedar Dadah Warga Filipina Ditahan Bersama Lebih 2KG Syabu

LAHAD DATU: Intipan selama sebulan dijalankan polis akhirnya berhasil apabila berjaya menahan tiga lelaki yang dipercayai menjalankan kegiatan pengedaran dadah di daerah ini, semalam.

Ketiga-tiga lelaki berusia 18 hingga 31 tahun itu ditahan jam 3.20 petang, dalam ‘Op Tapis’ yang dijalankan di Reno Fajar Fasa Dua, Jalan Pantai, di sini.

Ketua Polis Daerah Lahad Datu, Asisten Komisioner Rohan Shah Ahmad berkata, bertindak atas maklumat, pasukan polis berjaya mengesan tiga suspek sedang berjalan melalui lorong bangunan kedai sambil membawa bungkusan plastik.

Katanya, ketiga-tiga suspek bertindak cuba melarikan diri sebelum berlaku pergelutan dengan pasukan serbuan polis.

“Ketiga-tiga mereka berjaya ditahan dan hasil pemeriksaan mendapati beg plastik yang dibawa suspek mengandungi dua bungkusan berisi ketulan hablur disyaki dadah jenis syabu.

“Pemeriksaan lanjut mendapati dadah yang dibawa seberat 2,130 gram yang dianggarkan bernilai RM85,048 berdasarkan harga pasaran semasa,” katanya dalam kenyataan media, hari ini.

Rohan berkata, semua suspek dikenal pasti warga Filipina tanpa dokumen perjalanan yang sah.

Katanya, ujian saringan air kencing yang dijalankan mendapati hanya seorang suspek positif dadah jenis amphetamine dan methaphetamine.

“Ketiga-tiga suspek direman selama tujuh hari bagi membantu siasatan yang dijalankan mengikut Seksyen 39B Akta Dadah Berbahaya 1952,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cikgu Aben Belajar Bahasa Dusun Demi Dekati Murid

KUALA LUMPUR: Kisah orang luar jatuh cinta dengan Sabah mungkin sudah sering kita dengar. Tak dinafikan sukar untuk tidak jatuh hati dengan kepelbagaian serta keunikan alam, bangsa dan budaya Sabah yang mempunyai daya tarikan tersendiri.

Rasa kagum ini juga yang mendorong seorang guru berasal dari Sik, Kedah mempelajari bahasa tempatan Sabah yang terkenal rumit selain keinginan beliau untuk melaksanakan kewajipan sebagai pendidik dengan lebih efektif.

Muhamad Haikal Sa’ari atau lebih dikenali sebagai Cikgu Aben, 29, tidak menafikan pada mulanya agak risau untuk berhijrah ke Sabah namun persepsi guru Bahasa Inggeris itu berubah 180 darjah selepas menjejakkan kaki di negeri di bawah bayu itu pada tahun 2015.

Ditempatkan di Sekolah Kebangsaan Kibubuk, Pitas di Kota Marudu sejak empat tahun lalu, banyak perkara baharu yang dipelajari, salah satu daripadanya adalah bahasa Sabah.

“Pelajar lebih selesa menggunakan bahasa ibunda mereka. Kalau saya menggunakan Bahasa Inggeris sepenuhnya, itu akan membuatkan semacam ada halangan besar, jadi saya mengambil inisiatif sendiri untuk belajar dan faham bahasa Dusun Kimaragang.

“Contohnya, hari itu saya cakap ‘sit down‘ tapi ada yang kurang faham.. Apabila saya kata “mogom-mogom koh” (sila duduk) mereka faham. Apabila kita faham bahasa mereka, murid akan rasa senang dekat dengan kita. Jadi proses pengajaran pun akan jadi lebih mudah,” katanya kepada Bernama.

Beliau menjadikan lagu tempatan sebagai asas untuk memahami bahasa Dusun yang dikenali mempunyai pelbagai cabang dan loghat mengikut daerah di Sabah,

“Saya belajar bahasa Sabah melalui lagu tempatan. Lagu pertama yang saya dengar adalah lagu ‘Id Pagandadan’ oleh penyanyi tempatan Fabian William. Saya tengok bait-bait lirik itu dan mencatat apa maksud lirik tersebut. Sedikit demi sedikit, saya akan mula faham di samping dapat menghayati lagu yang disampaikan,” katanya.

Biarpun belum cukup fasih, kelebihan memahami beberapa bahasa Sabah – antaranya bahasa Dusun, Dusun Kimaragang, Dusun Tombonuo, Bajau, Murut dan Bugis, adalah dapat merapatkan jurang dengan murid-muridnya ketika sesi pengajaran dan pembelajaran di dalam kelas.

“Saya menganggap murid saya itu sebagai guru saya. Asal ada benda yang saya kurang faham (bahasa), saya terus bertanya dan mereka sudi mengajar. Ini juga membuatkan saya tidak merasa seperti orang luar dalam kalangan mereka,

“Lagipun sekarang ini kita mahu pembelajaran berpusatkan murid. Bukan sekadar saya mengajar di hadapan, tetapi murid menghadam sahaja. Saya tidak mahu begitu, murid mudah faham itu yang lebih penting bagi saya sebagai seorang guru,” kata bapa kepada dua orang anak itu.

Kepetahan Cikgu Aben berbahasa etnik Sabah dan menggunakannya sebagai bahasa perbualan seharian serta kemampuannya menyanyikan lagu dalam bahasa tempatan juga membuatkan anak bongsu daripada tiga beradik ini terkenal di media sosial.

Laman Facebook dan Youtube “Cikgu Aben” masing-masing memiliki kira-kira 54,0000 pengikut dan 20,400 ‘subcribers’.

Malah beliau juga sudah merakam semula beberapa lagu Dusun berentak Sumazau.

“Lagu pertama yang saya cover ialah lagu Id Pagandadan, Tupusku, Oroton ku Yak, dan saya buka satu Facebook page iaitu “Cikgu Aben” dan memuatnaik lagu-lagu tersebut di page itu. Tak sangka ia tular sampai beratus ribu orang tengok. Terasa terharu atas sokongan yang diberikan,” katanya.

Tanpa latar belakang muzik atau sebarang kelas vokal, Cikgu Aben mengakui terdapat banyak kelemahan dalam bidang nyanyian dan tidak menganggap dirinya artis atau selebriti.

“Saya cuma seorang guru biasa yang suka menyanyi, itu sahaja. Saya dekat dengan anak-anak murid dan menyahut cabaran mereka menyanyikan lagu-lagu Sabah,” katanya yang turut bertemu jodoh dengan wanita Sabah.

Selain memanfaatkan hobinya dalam menyampaikan lagu dalam pelbagai bahasa etnik Sabah, akaun Youtubenya juga dijadikannya sebagai wadah mempamerkan keindahan dan keunikan negeri itu agar orang luar tahu pelbagai keistimewaan yang ada di Borneo.

“Sekali kamu pergi ke Sabah, kamu susah mahu balik itu,” katanya sambil tertawa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Negeri Akan Siasat Isu Kewarganegaraan Ketua MIC Sabah

KOTA KINABALU: Ketua Menteri Hajiji Noor berkata pihaknya akan menyiasat sama ada seorang ahli lembaga pengarah syarikat berkaitan kerajaan, Sawit Kinabalu, adalah individu sama yang pernah mendakwa mendapat kewarganegaraan secara meragukan pada 1984.

Katanya, walaupun dakwaan itu hanya diketahuinya menerusi platform media sosial, namun pihaknya tetap akan melakukan siasatan.

“Saya tiada maklumat lanjut tapi nama individu yang dikatakan sama dengan individu yang kita lantik sebagai ahli lembaga pengarah Sawit Kinabalu dan dia adalah Pengerusi MIC Sabah, ahli Barisan Nasional (BN),” katanya pada sidang media.

Baru-baru ini, sekumpulan aktivis di Sabah mempersoalkan identiti Ketua MIC Sabah Peer Mohamad Kadir, yang mana namanya sama seperti individu dari India yang memasuki Sabah dari negara itu, pada 1984.

Kumpulan itu juga menuntut kerajaan membuat penjelasan kerana individu mempunyai nama sama terbabit pernah mengaku mendapatkan kewarganegaraan secara meragukan pada masa itu.

Individu dengan nama itu juga pernah membuat pengakuan mengenai perkara berkenaan kepada Suruhanjaya Siasatan Diraja (RCI) pada 2013.

Sementara itu, Presiden PBS Maximus Ongkili, turut menyeru pihak berkuasa melakukan pemeriksaan latar belakang terhadap Ketua MIC Sabah itu.

Katanya, ia amat penting terutama memandangkan parti itu sentiasa komited untuk membersihkan Sabah daripada pendatang tanpa izin (PTI).

“Kami percaya negeri dan negara secara keseluruhannya adalah milik rakyat Malaysia yang tulen.

“PBS turut khuatir terhadap dakwaan bahawa beliau (Peer) telah memasuki Sabah dari India pada 1984, dan memperoleh kad pengenalan enam tahun kemudian melalui cara yang meragukan,” katanya mempengerusikan Mesyuarat Majlis Tertinggi PBS, semalam.

Maximus yang juga Menteri di Jabatan Perdana Menteri (Hal Ehwal Sabah dan Sarawak), berkata, Pemuda PBS juga akan membuat laporan polis berhubung perkara itu tidak lama lagi.

“Kami berharap siasatan akan membuka “Kotak Pandora” secara keseluruhan. Kami ingin tahu bagaimana beliau boleh mendapat kewarganegaraannya, serta maklumat-maklumat lain, agar tindakan sewajarnya boleh diambil terhadapnya,” katanya. – FMT


Pemilik Restoran Didenda RM90,000 Kerana Menggaji, Lindungi Imigran Haram

TAWAU: Dua pemilik restoran didenda RM90,000.00 oleh Mahkamah Sesyen Tawau hari ini atas pertuduhan menggaji dan membenarkan imigran haram tinggal di premis perniagaan mereka.

Goh You Chai, 61, dan Chin Kwang Vui, 49, masing-masing mengaku bersalah atas pertuduhan mengikut Seksyen 55E (1) Akta Imigresen 1959/63 (pindaan 2002) yang dibacakan secara berasingan di hadapan Hakim Awang Kerisnada Awang Mahmud.

Mengikut kertas pertuduhan, kedua-kedua tertuduh secara bersama didapati telah membenarkan Jessica Samuel, 21, Margareta Sanoa, 36, (warga Indonesia) dan Felixander Subida, 30 tahun, (warga Filipina) untuk masuk dan tinggal di premis milik mereka di Weijiabao Noodle House, Kubota Central, dekat sini, jam 11.40 pagi pada 17 Ogos 2019.

Bagi kesalahan itu, mereka masing-masing berdepan hukuman denda maksimum RM30,000 atau penjara maksimum 12 bulan atau kedua-duanya sekali bagi setiap imigran haram ditemui di premis, jika sabit kesalahan.

Terdahulu, pendakwaan dikendalikan Pegawai Pendakwa Jabatan Imigresen Malaysia (JIM) Tawau, Pilin Kendry memohon hukuman setimpal terhadap kedua-dua tertuduh mengambil kira faktor kepentingan awam.

Bagaimanapun, kedua-kedua tertuduh yang juga rakan kongsi dan tidak diwakili peguam itu merayu agar diringankan hukuman.

Awang Kerisnada kemudiannya memerintahkan kedua-dua tertuduh didenda RM45,000 setiap seorang atau berdepan hukuman penjara sembilan bulan jika gagal menjelaskan denda berkenaan.

Kedua-dua tertuduh menjelaskan denda. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,280 Kes Baharu Rekod Terendah Tahun Ini, 9 Kematian

KUALA LUMPUR: Sebanyak 1,280 kes baharu Covid-19 dicatatkan hari ini, iaitu kes baharu terendah bagi tahun ini.

Ketua Pengarah Kesihatan, Tan Sri Dr Noor Hisham Abdullah berkata, ia membabitkan 1,278 kes tempatan dan dua kes import menjadikan jumlah kumilitif kes positif sebanyak 316,269

Beliau berkata, sebanyak 2,345 kes sembuh dilaporkan hari ini menjadikan jumlah kes sembuh sebanyak 296,379 kes.

“Selangor melaporkan kes harian baharu tertinggi iaitu sebanyak 464 kes.

“Daripada jumlah itu, sebanyak 368 kes daripada kluster dan saringan kontak rapat Covid-19 yang aktif dijalankan di lapangan.

“Ini diikuti Johor sebanyak 165 kes dan Sarawak sebanyak 163 kes,” katanya dalam satu kenyataan media, hari ini.

Dr Noor Hisham berkata, sebanyak sembilan kes kematian dilaporkan pada hari ini iaitu empat di Selangor dan masing-masing satu kes di Wilayah Persekutuan Kuala Lumpur, Terengganu, Perak, Sabah, dan Sarawak.

“Sebanyak lapan kes membabitkan warganegara dan satu kes membabitkan bukan warganegara.

“Kementerian Kesihatan Malaysia (KKM) mengucapkan takziah kepada semua ahli keluarga mereka,” katanya.

Beliau berkata, terdapat sembilan kluster baharu yang dikenal pasti pada hari ini, yang membabitkan enam kluster berkaitan tempat kerja, dua kluster berkaitan komuniti dan satu kluster membabitkan kumpulan berisiko tinggi.

Menurutnya, kluster tempat kerja itu adalah Jalan Nusa Mega dan Jalan Industri A1 di Johor, Tapak Bina Jalan U-Thant T dan Tapak Bina Jalan Salak (Kuala Lumpur), Lorong Kilang (Selangor) dan Medan Bayan Lepas di Pulau Pinang.

“Sungai Lembing di Pahang membabitkan kluster komuniti selain Jalan Setia Jaya di Johor membabitkan kluster sama.

“Satu lagi kluster ialah Amanjaya di Kedah yang diletakkan di dalam kumpulan berisiko tinggi,” katanya.


Buka Sempadan: Penduduk Sabah Perlu Dapatkan Dos Penggalak Segera, Kata KJ

KUALA LUMPUR: Penduduk Sabah perlu segera mendapatkan dos penggalak sebelum sempadan negara dibuka kerana dikhuatiri terdedah kepada Covid-19 dengan kemasukan rakyat Filipina dan Indonesia ke negeri itu, kata Menteri Kesihatan, Khairy Jamaluddin.

Beliau berkata, kebimbangan itu susulan status vaksinasi di dua negara berkenaan yang menurutnya masih agak rendah.

“Apatah lagi yang bersempadan Sabah ini adalah kawasan yang bukan dekat dengan ibu kota, andaian kita adalah penduduk di selatan Filipina dan Kalimantan adalah (kadar) vaksinasi mereka rendah.

“Kalau buka sempadan lagi ramai masuk, walaupun kita ada prosedur, tapi liputan vaksinasi di Sabah penting kerana risiko Covid-19 dari negara jiran itu ada, ini untuk persediaan,” katanya menurut laporan Bernama.

Khairy yang bercakap selepas merasmikan Program “Mass Cataract Surgery Initiative” di Tawau berkata, setakat ini, 40% penduduk dewasa Sabah sudah menerima dos penggalak, manakala kira-kira 16% kanak-kanak berumur lima hingga 11 tahun telah menerima vaksin Covid-19.

Dalam pada itu, katanya, pelbagai usaha dilakukan bagi memastikan warga emas berumur 60 tahun ke atas di negara ini mendapatkan dos penggalak, termasuk melaksanakan “opportunistic vaccine”, iaitu golongan itu yang dimasukkan ke hospital dinilai dan divaksin sebelum pulang ke rumah.

Berkaitan Program Imunisasi Covid-19 Kebangsaan Kanak-kanak (PICkids), beliau berkata, ibu bapa tidak lagi perlu mengambil pendekatan “tunggu dan lihat” kerana program itu sudah dilaksanakan lebih sebulan dan rata-rata kanak-kanak yang mendapat vaksinasi hanya mengalami kesan sampingan ringan.

“Ibu bapa tidak mahu bagi kebenaran, meskipun program itu dibawa sampai ke sekolah, tapi pada hari vaksinasi, tidak datang. Jadi, saya merayu ibu bapa bawa anak vaksin sekarang kerana saya melihat semakin ramai kanak-kanak masuk hospital kerana Covid-19,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Johor : Warisan Intai Kerusi DUN Bukit Batu

KULAI: Warisan berkemungkinan meletakkan calon bagi kerusi Dewan Undangan Negeri (DUN) Bukit Batu pada pilihan raya negeri (PRN) Johor yang akan diadakan 12 Mac depan.

Presidennya Mohd Shafie Apdal berkata calon Warisan yang bertanding bagi DUN itu adalah anak muda dalam kalangan penduduk tempatan dan namanya akan diumumkan dalam tempoh terdekat.

“Kalau tiada halangan kita bertanding di (DUN) Bukit Batu. Yang bertanding ini bukan orang Sabah, kita akan tentukan yang bertanding (di DUN Bukit Batu) adalah orang muda dan anak tempatan,” katanya pada Majlis Jamuan Makan Malam Tahun Baharu Cina malam tadi.

Sebelum ini, Warisan mengumumkan untuk meletakkan calon bagi kerusi DUN Permas.

Pada Pilihan Raya Umum ke-14, kerusi DUN Bukit Batu telah dimenangi calon PKR Jimmy Puah Wee Tse selepas memperolehi 17,105 undi menewaskan Teo Lee Ho dari Barisan Nasional (BN) dan Juwahir Amin daripada PAS.

Suruhanjaya Pilihan Raya menetapkan 12 Mac sebagai tarikh bagi pengundian PRN Johor dan Sabtu ini (26 Feb) ditetapkan untuk tarikh penamaan calon manakala pengundian awal pada 8 Mac. – FMT


PKR Mahu Saman 12 Bekas Wakil Rakyatnya Setiap Orang RM10 Juta

PKR akan mengheret 12 wakil rakyatnya yang melompat parti baru-baru ini ke mahkamah dan menuntut mereka membayar RM10 juta setiap seorang, kata bendahari parti itu, Lee Chean Chung.

Bercakap kepada Malaysiakini, beliau berkata saman oleh PKR itu berdasarkan dokumen undang-undang yang ditandatangani wakil rakyat berkenaan sebelum mereka diletakkan sebagai calon pada pilihan raya umum 2018.

“Kami akan menghantar kepada mereka surat tuntutan minggu depan. Mereka perlu menjawab tentang bagaimana untuk membayar RM10 juta itu,” kata Lee, yang juga Adun Semambu.

“Kegagalan berbuat demikian, kami akan dakwa mereka di mahkamah. Kami akan mengadakan sidang akhbar untuk mengumumkannya selepas menghantar surat kepada mereka,” katanya.

Menurut dokumen yang dilihat Malaysiakini, setiap wakil rakyat terbabit perlu membayar PKR sebanyak RM10 juta jika dipecat sebagai ahli, melompat ke parti lain atau meninggalkan parti tetapi kekal sebagai calon bebas.

Pembayaran itu perlu dilakukan dalam masa tujuh hari selepas seseorang wakil rakyat keluar atau dipecat daripada parti.

Beliau berkata PKR sedang berbincang dengan peguam untuk mengumpul semua maklumat yang relevan mengenai wakil rakyat yang berpaling tadah.

Seramai 12 wakil rakyat terbabit terdiri daripada sembilan anggota parlimen dan tiga Adun.

Anggota Parlimen terbabit adalah Azmin Ali (Gombak), Zuraida Kamaruddin (Ampang), Saifuddin Abdullah (Indera Mahkota), Kamaruddin Jaffar (Bandar Tun Razak), Mansor Othman (Nibong Tebal), Rashid Hasnon (Batu Pahat), Santhara Kumar (Segamat) , Ali Biju (Saratok) dan Willie Mongin (Puncak Borneo).

Tiga Adun berkenaan pula ialah Adun Gombak Setia, Hilman Idham, Adun Rembia, Muhammad Jailani Khamis dari Melaka dan Adun Pemanis Chong Fat Full dari Johor. – MalaysiaKini


Tidak Sampai Satu Jam, Tiket Aksi Sabah Lawan JDT Habis Dijual

KOTA KINABALU: Biarpun hanya dijual secara dalam talian, tiket perlawanan antara Sabah Football Club (FC) menentang Johor Darul Ta’zim (JDT) di Stadium Likas, malam esok, laris seperti pisang goreng apabila kesemua tiket habis dijual, hari ini.

Hanya 2,957 tiket perlawanan yang dijual untuk perlawanan itu namun ianya habis dijual tidak sampai sejam selepas penjualan mula dibuat di laman web tickethotline.com.my pada jam 1 tengah hari ini.

Sebanyak empat kawasan tempat duduk disediakan pihak Sabah FC untuk penyokong yang sudah membeli tiket perlawanan iaitu di Zon A, B, C serta D.

Tiket bagi kawasan tempat duduk Zon A dan D dijual dengan harga RM22.66 manakala bagi kawasan tempat duduk Zon B dan C berharga RM28.84.

Beberapa peraturan juga ditetapkan kepada penyokong yang hadir menyaksikan perlawanan esok termasuk perlu berada di dalam kawasan stadium sebelum 7.45 malam.

Selain itu, penyokong juga perlu menjaga jarak fizikal 1.5 meter antara mereka serta tidak dibenarkan ke tandas ketika masa rehat perlawanan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


9 Daerah Terkecuali Apabila Sabah Beralih Ke Sistem Zon Mulai Esok

KOTA KINABALU: Sembilan daerah akan kekal dengan status sebagai sebuah daerah dan tidak termasuk dalam mana-mana zon apabila Sabah beralih ke sistem zon bermula esok 1 Oktober 2021.

Daerah tersebut ialah Kinabatangan, Telupid, Tongod, Sandakan, Kalabakan, Tawau, Papar, Semporna dan Nabawan yang dikategorikan sebagai daerah masing-masing (stand alone district).

“Ini kerana daerah-daerah ini masih belum mencapai kadar 60% vaksinasi lengkap bagi populasi dewasa,” jelas Menteri Kerajaan Tempatan dan Perumahan, Datuk Masidi Manjun dalam kenyataan media hari ini.

Jurucakap Covid-19 Sabah itu berkata, peralihan ke sistem zon itu melibatkan 18 daerah yang dibahagikan kepada lima kawasan zon.

Jelasnya, bermula 1 Oktober, Kota Kinabalu, Penampang, Putatan, Tuaran, Ranau dan Kota Belud akan menjadi Zon 1, sementara Beaufort, Sipitang dan Kuala Penyu dalam Zon 2; Kudat, Kota Marudu, Pitas dan Beluran dalam Zon 3; Lahad Datu dan Kunak dalam Zon 4; dan di bawah Zon 5 adalah Keningau, Tambunan dan Tenom.


Dua Kanak-Kanak Antara Sembilan PATI Ditahan

LABUAN: Polis menahan sembilan pendatang asing tanpa izin (PATI) termasuk dua kanak-kanak dalam operasi di kawasan perkampungan Kiansam, di sini, hari ini.

Dalam operasi jam 1 pagi itu, antara lain yang ditahan adalah dua wanita berusia 42 dan 20 tahun dan lima remaja lelaki 12 hingga 18 tahun.

Ketua Polis Daerah Labuan, Superintendan Muhamad Farid Ahmad berkata, semua PATI terbabit ditahan dalam operasi di dua lokasi berasingan yang dijalankan secara serentak di kampung berkenaan.

Katanya, semua mereka adalah warga Filipina dan ditahan atas kesalahan tidak memiliki sebarang dokumen diri yang sah.

“Hasil siasatan terhadap tangkapan kanak-kanak itu mendapati, kedua-dua mereka sudah lama menetap di Labuan bersama kedua-dua ibu bapa masing-masing.

“Kedua-dua ibu bapa suspek warga Filipina tetapi memiliki Kad Pemastautin Tetap. Namun kedua-dua anaknya pula tidak memiliki sebarang dokumen diri yang sah,” katanya dalam kenyataan media, hari ini.

Sementara itu, Muhamad Farid berkata, tangkapan berasingan yang membabitkan wanita usia 42 tahun itu pula didapati sudah berada di negara ini sejak 2018 bersama enam orang anaknya berusia 12 hingga 20 tahun.

Katanya, mereka datang ke negara ini untuk mencari kerja tanpa menggunakan sebarang dokumen pengenalan diri yang sah.

“Bagaimanapun suami wanita ini dikatakan sudah pulang ke Zamboanga, Filipina sejak Januari 2020 sehingga sekarang,” katanya.

Muhamad Farid berkata, semua tangkapan direman selama 14 hari untuk siasatan mengikut Seksyen 6(1) (c) Akta Imigresen 1953/69.

“Jika disabitkan denda tidak lebih RM10,000 atau penjara tidak lebih lima tahun atau kedua-dua sekali dan boleh dikenakan enam kali sebatan,” katanya. – Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tahan Bot Nelayan Disyaki Guna Bahan Letupan

KOTA KINABALU, 11 Okt: Pasukan Polis Marin (PPM) Kota Kinabalu menahan sebuah bot nelayan kerana disyaki menangkap ikan menggunakan bahan letupan di kawasan Tanjung Gaya, Karambunai.

Komandar Pasukan Polis Marin Wilayah 4 Sabah ACP Mohamad Pajeri Ali berkata bot berkenaan ditahan semalam dalam Op Gelora yang dijalankan oleh PPM di kawasan perairan berkenaan.

Beliau bagaimanapun berkata juragan bersama dua individu dalam bot berkenaan melarikan diri dengan bot itu ke arah pantai sebelum terjun ke laut.

“Hasil pemeriksaan menemukan peralatan mengebom ikan dan pelbagai jenis ikan seberat kira-kira 30 kilogram,” katanya dalam kenyataan, di sini hari ini.

Mohamad Pajeri berkata hasil rampasan dianggarkan bernilai RM4,860 telah diserahkan kepada Jabatan Perikanan serta disiasat di bawah Seksyen 26(1)(c) Akta Perikanan 1985.


Rumah & Kereta Musnah Kebakaran Di Membakut

MEMBAKUT: Sebuah rumah jenis separuh kekal musnah sepenuhnya dalam satu kebakaran yang berlaku di Kampung Tahak, Membakut pada pukul 10.30 pagi kelmarin.

Api yang marak begitu cepat turut memusnahkan sebuah kereta jenis Proton Wira, namun tiada kecederaan atau kemalangan jiwa dilaporkan.

Menurut kenyataan yang dikeluarkan oleh Jabatan Bomba dan Penyelamat Sabah, pusat gerakan operasinya menerima panggilan kecemasan melalui talian MERS999 pada pukul 10.42 pagi.

Kata jabatan itu, sehubungan itu, sepasukan bomba melibatkan seorang pegawai dan tujuh anggota bergegas ke tempat kejadian yang terletak 23 kilometer dari Balai Bomba dan Penyelamat Beaufort.

“Api dapat dikawal pada pukul 12.06 tengah hari dan operasi tamat sepenuhnya kira-kira 30 minit kemudian,” kata jabatan itu.


Doktor, Suami & Bayinya Disahkan Positif Covid-19 Gara-Gara Pesakit Menipu

Semalam, Perdana Menteri Tan Sri Muhyiddin Yassin telah membuat perutusan khas kali kedua yang merayu agar rakyat mematuhi perintah kawalan pergerakan iaitu duduk di rumah dan tidak keluar bagi memutuskan rantaian jangkitan virus tersebut.

Wabak Covid-19 (Koronavirus) pada waktu itu dilaporkan telah meragut 8,842 nyawa dan 215,018 kes termasuk dua kematian di Malaysia. Namun, masih ada individu di negara ini yang enggan memberi kerjasama.

Disebabkan individu yang tidak bertanggungjawab dan tidak mendedahkan sejarah perjalanannya, menyebabkan orang lain dijangkiti virus tersebut.

Menurut Nurfaizal Fariz Sahdan, rakannya yang merupakan pegawai perubatan disahkan positif Covid-19 disebabkan ada pesakit yang menipu. “Hari ini sahabat kami seorang doktor disahkan positif Covid-19.

Bukan itu sahaja, suami dan anaknya yang masih bayi pun telah disahkan positif Covid-19.

“Gara-gara seorang pesakit yang menipu apabila ditanya tentang sejarah perjalanan dan kontak Covid-19,” tulisnya di Facebook.

Nurfaizal menyeru, mana-mana individu yang mengalami simptom-simptom jangkitan virus itu bersikap jujur untuk memudahkan pihak perubatan menjalankan tugas.

“Tolonglah jujur agar anggota kesihatan dapat bersedia menerima kehadiran anda. Menangani Covid-19 adalah tanggungjawab kita rakyat Malaysia,” tulisnya.


Covid-19: 2,068 Kes Baharu & 3 Kematian Hari Ini

PUTRAJAYA: Kementerian Kesihatan Malaysia (KKM) ingin memaklumkan bahawa pada hari ini bilangan kes sembuh Covid-19 adalah sebanyak 2,230 kes. Ini menjadikan jumlah kumulatif kes sembuh sepenuhnya daripada Covid-19 adalah sebanyak 91,171 kes

Pada hari ini, 1 Januari 2021, Malaysia telah merekodkan kes harian baharu sebanyak 2,068 kes. Ini menjadikan jumlah kes positif Covid-19 di Malaysia sebanyak 115,078 kes.

Manakala, jumlah kes aktif dengan kebolehjangkitan Covid-19 pula adalah 23,433 kes.  Daripada jumlah kes baharu berkenaan, terdapat dua (2) kes import yang mendapat jangkitan dari luar negara manakala penularan Covid-19 dalam negara pula adalah sebanyak 2,066 kes.

Dukacita dimaklumkan bahawa terdapat pertambahan 3 kes kematian hari ini, menjadikan jumlah kumulatif kes kematian Covid-19 di Malaysia adalah sebanyak 474 kes.

Selangor melaporkan kes harian baharu tertinggi iaitu sebanyak 776 kes (37.5 peratus). Daripada jumlah ini, sebanyak 425 kes (54.8 peratus) adalah daripada kluster-kluster dan saringan kontak rapat COVID-19 yang aktif dijalankan di lapangan.

Ini diikuti oleh Wilayah Persekutuan Kuala Lumpur sebanyak 457 kes (22.1 peratus) dan Sabah sebanyak 254 kes (12.3 peratus).

KKM juga ingin memaklumkan terdapat tiga kluster baharu yang telah dikenal pasti pada hari ini iaitu:

Kluster tempat kerja ini melibatkan daerah Timur Laut, Barat Daya, Seberang Perai Tengah dan Seberang Perai Selatan di Pulau Pinang. Kes indeks bagi kluster ini (iaitu kes ke-100149) telah dilaporkan positif COVID-19 pada 24 Disember 2020 melalui saringan individu bergejala.

Sehingga 1 Januari 2021, sejumlah 322 individu telah disaring, di mana 117 kes telah dikesan positif COVID-19 dalam kluster ini.

Kluster tempat kerja ini melibatkan daerah Kulai di negeri Johor. Kes indeks bagi kluster ini (iaitu kes ke-106412) telah dilaporkan positif COVID-19 pada 28 Disember 2020 melalui saringan bersasar di tempat kerja.

Sehingga 1 Januari 2021, sejumlah 95 individu telah disaring, di mana 20 kes telah dikesan positif COVID-19 dalam kluster ini.

Kluster ini melibatkan daerah Maran di negeri Pahang dan daerah Gombak di negeri Selangor. Kes indeks bagi kluster ini (iaitu kes ke-106636) telah dilaporkan positif COVID-19 pada 28 Disember 2020 melalui saringan individu bergejala.

Sehingga 1 Januari 2021, sejumlah 69 individu telah disaring, di mana 18 kes telah dikesan positif COVID-19 dalam kluster ini.

KKM akan memastikan langkah pencegahan dan kawalan yang sewajarnya adalah dilaksanakan secara berterusan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru Rogol Pelajar 285 Kali, Janji Akan Kahwin Dengan Mangsa Bila Berusia 18 Tahun

Seorang guru tuisyen di Taiwan didapati bersalah kerana merogol pelajarnya sebanyak 285 kali.

Menurut laporan ETToday, mangsa, Lan, mula menyertai kelas tuisyen suspek sejak berusia 11 tahun.

Sebelum mangsa berusia 14 tahun (2014), suspek mengakui yang dia jatuh cinta dengan mangsa dan berjanji akan berkahwin dengan dia apabila Lan berusia 18 tahun.

Tanpa menyedari kepercayaannya akan dikhianati, Lan bersetuju untuk menjalinkan hubungan dengan suspek yang juga bermulut manis.

Tetapi, mangsa mengambil keputusan untuk memutuskan hubungan mereka ketika dia berusia 16 tahun selepas dia mendapati suspek bakal berkahwin dengan wanita lain.

Bagi menyelamatkan perhubungan itu, suspek memberitahu ibu mangsa yang Lan bergaul dengan budak-budak jahat di media sosial sehingga menjejaskan prestasi akademiknya.

Malah dia juga meminta si ibu merampas telefon bimbit mangsa, sekali gus menghalangnya dari menggunakan media sosial.

Tidak cukup dengan itu, suspek menyebarkan pelbagai cerita yang tidak benar sehingga menjejaskan imej mangsa.

Lan akhirnya meminta bantuan dari ibunya dengan menceritakan perkara sebenar sebelum si ibu membuat laporan polis di mana suspek telah melakukan hubungan seks dengan anak perempuannya.

Suspek menafikan dakwaan itu dan menegaskan dia hanya memegang tangan dan mencium mangsa.

Mujur mangsa mempunyai banyak bukti mengenai suspek yang dicatatkan dalam buku notanya.

Malah dia juga ingat bagaimana bentuk dan saiz tahi lalat di kemaluan suspek.

Mangsa diarahkan menjalani pemeriksaan di hospital dan disahkan pernah melakukan hubungan kelamin.

Menurut mangsa, dia dan suspek melakukan hubungan intim hampir setiap hari sejak hari pertama menjalinkan hubungan.

Selian itu, mangsa juga mengaku mereka telah melakukan hubungan intim sebanyak 129 kali dalam tempoh lapan bulan sebelum dia berusia 14 tahun dan 156 kali bagi tempoh tujuh bulan seterusnya.

Guru terbabit didapati bersalah dan dijatuhkan hukuman penjara 9 tahun 6 bulan kerana merogol gadis bawah umur.


Warga emas hilang ditemui selamat

KOTA BELUD: Warga emas berusia 62 tahun yang dilaporkan hilang di bukit Kampung Kuala Abai di sini, ditemui selamat pada jam 5 petang, semalam.

Difahamkan, Saidin Tarazim dilaporkan hilang oleh ahli keluarganya kira-kira jam 10 pagi semalam ketika pergi bersenam dan dipercayai tidak dapat kembali ke rumah kerana tersesat.

Ketua Balai Bomba dan Penyelamat Daerah Kota Belud, Rozlan Osman, berkata pihaknya menerima panggilan kecemasan berhubung kejadian itu pada jam 3.32 petang dan enam anggota segera dikejar ke lokasi bersama sebuah jentera.

Katanya, operasi mencari mangsa dijalankan dengan bantuan empat anggota Pasukan Bomba Bantuan, dua anggota Jabatan Sukarelawan Malaysia (RELA) serta beberapa penduduk kampung.

“Pasukan bomba berjaya menemui mangsa pada jam 5 petang tanpa mengalami sebarang kecederaan namun dalam keadaan yang lemah dan letih.

“Mangsa yang ditemui di kaki bukit di kawasan bakau, kemudiannya dipapah ke kawasan lapang di bukit untuk diberi rawatan awal sebelum dipapah semula sehingga ke kawasan jeti di kampung terbabit,” katanya.

Rozlan berkata, mangsa pada awalnya mahu dibawa ke hospital Kota Belud namun mangsa menolak berikutan kecederaan yang dialaminya tidak terlalu serius sebelum diserahkan kepada pihak keluarga.

“Operasi ditamatkan pada jam 5.05 petang,” katanya. – Berita Harian


Akhmad Monggoh sebagai Ketua Daerah Tawau adalah layak

TAWAU, 6 Feb – UMNO Bahagian Tawau tidak perlu membangkit isu remeh berkaitan pelantikan Akhmad Monggoh sebagai Ketua Daerah Tawau kerana pemilihannya adalah menepati kriteria untuk memegang jawatan tersebut.

Ketua Bahagian Parti Warisan Sabah (Warisan) Tawau, Frank Salazar berkata  Akhmad sebulat suara dipilih pucuk pimpinan dan pemilihannya tidak patut dipertikaikan sehingga menimbulkan kekecohan dalam kalangan penduduk.

“Akhmad anak jati Sabah, berasal daripada Semporna tetapi bermastautin di Tawau ini lebih 45 tahun dan berkhidmat lebih 35 tahun sebagai guru di daerah ini.

“Akhmad seorang yang berpendidikan tinggi, mempunyai pengalaman yang luas dan banyak memegang jawatan yang penting dalam kerajaan serta ada rekod kerja yang bersih,” katanya dalam satu kenyataan di sini, hari ini.

Beliau berkata demikian bagi menangkis kenyataan Ketua Umno Bahagian Tawau, Ghazalie Ansing yang membantah perlantikan Akhmad sebagai Ketua Daerah Tawau berikutan bukan anak jati Tawau.

Frank dalam pada itu mempersoalkan tindakan UMNO itu sebagai cuba mengapikan sentimen rakyat.

“Apa sebenarnya motif UMNO…? UMNO kini parti yang rata-rata ditolak rakyat, dan mengapa baru ini mempertikaikan perkara sedemikian sedangkan dari zaman Barisan Nasional memerintah dahulu lagi ada calon mereka dari Tawau atau dari luar Kota Kinabalu tetapi dicalonkan untuk mewakili dewan undangan negeri bukan ditempat asal calon, kenapa baru sekarang mahu mempertikaikan pada pemerintahan Warisan.

“Malahan kita boleh lihat selama ini calon-calon yang memegang jawatan Presiden Majlis Perbandaran Tawau kesemuanya adalah dari luar daerah Tawau,” katanya lagi.

Sementara itu, Frank berkata perkara penting pemilihan Akhmad bagi membawa pembangunan dan meningkatkan ekonomi dan taraf hidup masyarakat Tawau.

“Demi kepentingan kita semua, marilah kita bekerjasama untuk membangunkan Tawau dan meningkatkan kesejahteraan serta keharmonian kehidupan kita semua di Sabah,” katanya.


Amaran Cuaca Buruk Di Pantai Barat Sabah Hingga Esok

KUALA LUMPUR: Jabatan Meteorologi Malaysia (MetMalaysia) mengeluarkan amaran cuaca buruk, dengan hujan lebat dijangka berterusan berlaku di kawasan pantai barat Sabah sehingga esok (19 Jan).

MetMalaysia dalam kenyataan turut berkata, amaran cuaca waspada, dengan hujan lebat juga dijangka berlaku di Labuan serta beberapa kawasan di Sabah dan Sarawak sehingga hari ini.

Kawasan yang terlibat di Sarawak ialah Miri (Subis, Beluru, Miri dan Marudi) dan Limbang, manakala di Sabah ialah Sandakan (Kinabatangan).

“Selain itu, hujan lebat dijangka di negeri Sabah melibatkan kawasan pedalaman (Sipitang, Tenom, Kuala Penyu, Beaufort, Keningau dan Tambunan), Sandakan (Telupid, Beluran dan Sandakan) dan Kudat sehingga esok (19 Jan),” menurut kenyataan itu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tambadau Sabah Tekad Tebus Kekalahan

KOTA KINABALU: Pengendali Sabah, Jelius Ating tidak mahu sejarah kekalahan besar dalam aksi separuh akhir Piala Malaysia di Stadium Perak, musim lalu, berulang malam esok.

Katanya, ‘mimpi ngeri’ dibelasah 5-0 oleh The Bos Gaurus itu perlu segera dilupakan dan perlu ditebus dengan keputusan baik apabila dua pasukan itu sekali lagi bertemu di gelanggang sama.

“Memang perlawanan itu (bertemu Perak musim lalu) satu kenangan pahit kepada pasukan tapi itulah Piala Malaysia dan itulah bola sepak, apa pun boleh berlaku.

“Kadang-kadang pasukan pilihan boleh ditumbangkan pasukan bukan pilihan dan itulah yang kita harapkan apabila bertemu Perak Ahad ini,” katanya ketika ditemui pada sesi latihan di Stadium Likas, di sini.

Jelius berkata, skuad Tambadau yang juga juara Liga Perdana musim ini sudah melakukan persiapan rapi bagi menghadapi saingan Piala Malaysia dan berharap mereka akan mencatat keputusan baik dalam aksi pembukaan bertemu The Bos Gaurus walaupun mengakui ia satu tugas sukar.

“Kita sudah membuat persiapan sejurus selepas saingan Liga Perdana berakhir, selain sesi latihan, kami juga mengadakan dua perlawanan persahabatan, kami sudah bersiap sedia untuk kempen Piala Malaysia kali ini dan kami harap akan mampu memberi saingan sengit.

“Kami juga sudah melihat permainan Perak ketika mereka beraksi di pentas final Piala FA bertemu Kedah, mereka sebuah pasukan kuat dan kita menghormati mereka,” katanya.


Sabah Catat 184 Kes Positif & Dua Kluster Baharu Hari Ini

KOTA KINABALU: Sabah hari ini mencatatkan 184 kes positif baharu COVID-19 dengan dua kluster baharu.

Menteri Kerajaan Tempatan dan Perumahan Datuk Seri Masidi Manjun berkata, Kluster Taman Deluxe melibatkan dua buah daerah iaitu Kota Kinabalu dan Semporna dengan sebanyak 12 kes.

“Kluster Kampung Padawan turut melibatkan dua buah daerah iaitu Papar dan Kota Kinabalu dengan sebanyak 10 kes,” katanya di sini, hari ini.

Beliau berkata, Tawau mencatatkan kes baharu tertinggi iaitu sebanyak 37 kes, diikuti Kalabakan sebanyak 35 kes.

Katanya, daerah lain seperti Kota Kinabalu sebanyak 25 kes, Papar (23 kes), Lahad Datu (16 kes), Kunak (11), Penampang (11), Putatan (7 kes), Sandakan, Semporna, Kuala Penyu dan Tenom masing-masing 4 kes. Tuaran mencatatkan 2 kes dan Beaufort satu kes.

Sementara itu katanya, daerah seperti Beluran , Telupid , Tongod, Kinabatangan, Kudat,Pitas,Kota Marudu, Kota Belud, Ranau, Sipitang, Nabawan, Keningau dan Tambunan tidak mencatatkan sebarang kes. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Beri Saya Lima Tahun Untuk Selesaikan Masalah Kecurian Air, Elektrik’ – Bung Moktar

KOTA KINABALU: Kerajaan Sabah dan agensi berkaitan mengalami kerugian lebih RM450 juta akibat kecurian bekalan air dan elektrik sejak 2010 hingga kini, persidangan Dewan Undangan Negeri Sabah diberitahu pada Rabu.

Timbalan Ketua Menteri Datuk Seri Bung Moktar Radin (BN-Lamag) berkata daripada jumlah itu RM342 juta adalah kerugian akibat penyambungan bekalan air secara haram manakala selebihnya melibatkan kecurian bekalan elektrik.

Beliau yang juga Menteri Kerja Raya Sabah berkata kecurian bekalan elektrik pula melibatkan penyambungan haram terutama kawasan setinggan dengan kerugian RM90 juta manakala 3,408 kes usikan meter elektrik dikesan melibatkan kerugian RM24.7 juta.

“Bayangkan duit ini jika dikumpul apa boleh kita lakukan untuk rakyat… rakyat Sabah berhak dapatkan bekalan air yang bersih dan elektrik secara konsisten, beri saya lima tahun di kementerian (Kerja Raya) saya akan selesaikan masalah ini.

“Ini (penyambungan haram) tidak boleh dibiarkan kerana boleh mengganggu bekalan air dan elektrik untuk rakyat secara keseluruhan,” katanya menjawab soalan lisan Dr Aliakbar Gulasan (ADUN dilantik) yang bertanya mengenai jumlah kerugian akibat kecurian bekalan itu dan langkah diambil bagi mengatasinya.

Bung Moktar berkata bagi mengatasi masalah kecurian air, Jabatan Air Negeri Sabah menguatkuasakan tindakan mengikut peruntukan Enakmen Bekalan Air 2003 antaranya pemotongan sambungan haram secara bersepadu, mengenakan kompaun dan meningkatkan kesedaran dalam kalangan masyarakat.

Beliau berkata bagi mengatasi masalah kecurian bekalan elektrik, Sabah Electricity Sdn Bhd (SESB) menjalankan pendekatan pemotongan sambungan haram, kempen kesedaran awam dan membekal elektrik dengan kaedah bekalan pukal melalui pengedar kuasa bebas (IPD) seperti di Sandakan dan Labuan.

“Bagi membendung kes ubah suai meter, SESB juga telah mengadakan kerjasama dengan Suruhanjaya Pencegahan Rasuah Malaysia bagi mengekang aktiviti dalang yang menawarkan perkhidmatan pengusikan meter dan mengadakan kerjasama dengan media tempatan untuk program kesedaran,” katanya.

“Pemeriksaan meter secara rutin bagi pengguna tenaga biasa serta pengguna tenaga dalam jumlah yang besar juga dilaksanakan selain menjalankan operasi serbuan bersama Suruhanjaya Tenaga dan Penyelesaian Laporan Ketidakaturan dan Laporan Luar Biasa yang dilaporkan, katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Akan Periksa Rumah Ke Rumah Pada Aidiladha

KUALA LUMPUR: Polis Diraja Malaysia (PDRM) akan membuat pemeriksaan mengejut rumah ke rumah esok, bagi memastikan tiada aktiviti ziarah sempena Aidiladha mengikut prosedur operasi standard (SOP) Perintah Kawalan Pergerakan (PKP).

Pengarah Jabatan Pencegahan Jenayah dan Keselamatan Komuniti (JPJKK) Bukit Aman, Datuk Ramli Din, berkata pemeriksaan secara rawak itu antara kaedah bagi membantu kerajaan mengawal penularan jangkitan COVID-19.

“Ya, kita akan buat pemeriksaan mengejut. Perkara itu akan dibuat secara umum dan rawak,” katanya pada BH, hari ini.

Terdahulu, Datuk Seri Ismail Sabri Yaakob dilaporkan berkata, PDRM akan mengumumkan sama ada akan membuat pemeriksaan mengejut rumah ke rumah esok sempena sambutan Aidiladha.

Timbalan Perdana Menteri dipetik berkata, perkara itu akan diputuskan PDRM kerana tindakan penguatkuasaan pematuhan prosedur SOP PKP berada di bawah bidang kuasa pasukan keselamatan itu.

Sementara itu, Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman, Datuk Zainal Abidin Kasim, ketika dihubungi berkata, pihaknya sentiasa mengalu-alukan maklumat orang awam membabitkan isu pelanggaran SOP PKP termasuk aktiviti ziarah esok.

“Tumpuan akan diberikan di kawasan perumahan (esok). Pada masa sama, pemantauan pematuhan SOP PKP akan diteruskan macam biasa,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peguam Positif Covid-19, Bicara Kes Rasuah Bung Moktar & Isteri Ditangguh

KUALA LUMPUR: Mahkamah Sesyen di sini hari ini menangguhkan perbicaraan kes rasuah Ahli Parlimen Kinabatangan Bung Moktar Radin dan isterinya, Zizie Izette Abdul Samad berhubung pelaburan dalam unit amanah Public Mutual Berhad setelah seorang peguam yang mewakili Zizie disahkan positif Covid-19.

Peguam Ridha Abdah Subri yang hadir bagi pihak Bung dan Zizie memberitahu hakim Rozina Ayob bahawa peguam Zizie disahkan positif pada 20 Feb dan dikuarantin hingga Sabtu ini.

“Seorang lagi peguam yang mewakili Zizie Izette, K Kumaraendran dan M Athimulan yang mewakili Bung Moktar adalah kontak rapat kepada peguam berkenaan dan turut dikuarantin,” kata Ridha Abdah.

Pasangan suami isteri itu hadir pada prosiding hari ini yang ditetapkan bagi mendengar permohonan pendakwaan untuk menyoal balas seorang saksi utamanya, Norhaili Ahmad Mokhtar, 45, yang juga saksi pendakwaan ke-25.

Rozina kemudian menetapkan 3 Mac ini untuk mendengar permohonan pendakwaan yang dibuat mengikut Seksyen 154 Akta Keterangan 1950.

Prosiding itu turut dihadiri Timbalan Pendakwa Raya Law Chin How.

Pada 3 Mei 2019, Bung mengaku tidak bersalah atas dua tuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan FELCRA untuk membuat pelaburan RM150 juta dalam Unit Amanah Public Mutual.

Bung, 64, yang ketika itu merupakan Pengerusi Bukan Eksekutif FELCRA, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie atas sebab dan di tempat sama pada 19 Jun 2015.

Zizie, 44, pula mengaku tidak bersalah atas tiga tuduhan bersubahat dengan suaminya berhubung perkara itu di tempat, tarikh dan masa yang sama. – BERNAMA


‘Kau Aku Mati, Kamu Semua Akan Mati Dengan Aku!’ – Pesakit Koronavirus Biadab Ludah Muka Pegawai Perubatan

Ramai yang meluahkan rasa kebimbangan terhadap penularan virus koronavirus dan mengambil langkah berjaga-jaga bagi memastikan diri dan ahli keluarga kekal sihat.

Di China, sudah pasti pegawai perubatan dan petugas hospital berkhidmat 24 jam bagi merawat mereka yang telah disahkan positif koronavirus. Biarpun berdepan dengan risiko dijangkiti, mereka masih setia memberikan khidmat agar pesakit dapat dipulihkan.

Tetapi, adakah usaha dan pengorbanan mereka itu dihargai? Dalam satu kes yang berlaku di Shijiazhuang, Hebei, seorang pegawai perubatan memaklumkan kepada rakannya yang dia tidak dibenarkan bercuti pada perayaan Tahun Baru Cina akan datang kerana perkhidmatan mereka adalah amat diperlukan pada waktu ini.

Katanya lagi, dia juga berdepan dengan seorang pesakit yang mengalami demam dan memberi pesakit itu topeng muka bagi mengelakkan virus itu berjangkit pada pesakit lain.

“Ada ramai orang sakit di hospital. Memandangkan encik tidak sihat dan sistem keimunan encik tidak kuat, pakailah topeng muka ini supaya kesihatan encik tidak terjejas.”

Tiba-tiba pesakit itu mengamuk dan membaling beberapa barang ke arahnya dan menjerit.

“Aku dah sakit, buat apa kau nak bagi aku topeng muka sekarang?!” Tidak cukup dengan itu, lelaki itu bangun dan menarik topeng muka pegawai perubatan itu lalu meludah mukanya.”Kalau aku tak boleh hidup, korang semua akan mati dengan aku sekali!”

Difahamkan, lelaki itu mengamuk kerana pihak hospital mengalami kekurangan ubat untuk merawat pesakit yang disahkan positif koronavirus.

Pegawai perubatan itu berkata, ini kali pertama dia menangis sepanjang kerjayanya sebagai pegawai perubatan. Namun dia tetap optimis dan berkata, lelaki yang meludah dia itu mungkin hanya mengalami demam biasa sahaja.

Dalam satu kes berasingan yang juga viral di media sosial, seorang doktor di Wuhan turut berdepan dengan kejadian yang hampir sama.

Menurut doktor itu, keluarga pesakit bengang dan mengoyakkan pakaian keselamatannya.

“Kenapa korang pakai baju keselamatan ni?? Kalau aku dah nak mati, kita semua akan mati bersama,” katanya.

Netizen kesal dengan sikap pesakit yang amat agresif dan tidak bersyukur itu. Kata netizen, pesakit seharusnya bersyukur kerana petugas perubatan banyak berusaha untuk merawat pesakit dan apa yang ditunjukkan oleh dua pesakit itu jelas sekali biadab dan kurang ajar.

Sumber: Yahoo TW, World of Buzz


Baru Sokong Muhyiddin Selepas Mengetahui Tun M Mahu Berundur

KUCHING: Ahli Parlimen Selangau, Baru Bian menjelaskan beliau bersama beberapa rakannya mengambil keputusan untuk menyokong Tan Sri Muhyiddin Yassin sebagai calon Perdana Menteri Kelapan selepas mengetahui Tun Dr Mahathir Mohamad tidak akan mempertahankan tugasnya untuk memimpin negara ini.

Bekas Menteri Kerja Raya itu berkata, beliau memang menyokong Dr Mahathir dilantik sebagai Perdana Menteri Kelapan, sejak awal kemelut politik melanda.

Bagaimanapun katanya, agak malang apabila tindakannya memberi sokongan kepada Dr Mahathir itu membawa padah apabila beliau dipecat dari PKR.

“Saya dan rakan seperjuangan tidak pernah berpaling daripada menyokong Dr Mahathir sehinggalah pada 28 Februari 2020 iaitu ketika pertemuan di kediaman beliau.

“Kami difahamkan bahawa Dr Mahathir tidak akan meneruskan tugas untuk memimpin negara ini, berikutan itu kami kemudiannya memutuskan untuk menyokong Tan Sri Muhyiddin sebagai calon Perdana Menteri,” katanya dalam kenyataan, hari ini.

Baru berkata, pendiriannya jelas apabila beliau memberitahu Dr Mahathir mengenai sokongannya untuk terus memimpin dan memahami situasi getir sekarang.

“Kepada penyokong, keluarga, rakan dan rakyat Malaysia, saya berterima kasih di atas kesabaran ini dan saya berharap anda semua dapat bertenang dalam menghadapi kebuntuan politik ini,” jelasnya.

Sementara itu, Baru berkata, sepanjang 21 bulan bekerja dalam kabinet Dr Mahathir, banyak pencapaian diperolehi dalam membawa Sarawak ke arah yang lebih baik.

Malah katanya, Dr Mahathir juga berkongsi Wawasan Kemakmuran Bersama selepas memimpin negara.

“Saya mendapat sokongannya untuk memulakan beberapa projek utama untuk Sarawak selepas 50 tahun.

“Ia termasuk Jalan Penghubung Sarawak Sabah, Lebuh Raya TransBorneo, sekolah usang, baik pulih hospital dan banyak lagi,” katanya.

Menurutnya lagi, tidak dilupakan penjimatan dari pembatalan Rakan Pelaksana Projek (PDP)sebanyak RM2.86 bilion yang boleh digunakan untuk kebaikan Sarawak.

Malah, katanya, di bawah Dr Mahathir juga, Sarawak mendapat peruntukan yang besar dalam Belanjawan Negara 2020. – Harian Metro


DAP Komited Bersama Shafie Apdal – Phoong

KOTA KINABALU: DAP Sabah akan terus kukuh bersama Ketua Menteri Datuk Seri Mohd Shafie Apdal dalam menghadapi kemelut pentadbiran di peringkat persekutuan.

Ahli Dewan Undangan Negeri (ADUN) DAP, Ginger Phoong Jin Zhe berkata, meskipun kecewa dengan senario semasa di ibu negara, pihaknya tetap komited  untuk bersama Mohd Shafie mentadbir kerajaan negeri.

Beliau yang juga Menteri Belia dan Sukan Sabah itu berkata, mempertahankan mandat rakyat pada Pilihan Raya Umum ke-14 (PRU-14) lalu akan terus menjadi keutamaan.

“Saya selaku Menteri Belia dan Sukan Sabah, selaku ADUN di Sabah, sudah  tentunya akan terus berusaha mempertahankan mandat yang dilakukan oleh rakyat Sabah pada PRU yang lepas.

“Saya selaku ADUN dari DAP, kita akan terus bersama Mohd Shafie dan pimpinannya Parti Warisan Sabah (Warisan), Kerajaan Negeri Sabah, terus memimpin negeri Sabah,” katanya.

Beliau berkata demikian di sini hari ini ketika diminta mengulas mengenai perkembangan terkini situasi politik di Sabah.

Sehingga hari ini, belum ada sebarang kenyataan rasmi daripada kerajaan negeri Sabah, yang ditabdir Warisan, berhubung pendirian sokongan terhadap Perdana Menteri baharu, Tan Sri Muhyiddin Yassin.

Sementara itu, dalam perkembangan berasingan, Phoong yang juga Setiausaha Publisiti DAP Sabah mendedahkan, terdapat usaha menarik wakil rakyat di Sabah supaya ‘melompat’ parti bagi menukar kerajaan sedia ada.

“Tidak dinafikan, ada kelakuan atau cubaan, untuk menarik ADUN-ADUN di Sabah, untuk lompat sini, lompat sana, untuk tukar dan tumbangkan kerajaan Warisan bersama dengan rakan-rakan Pakatan Harapan dan UPKO.

“Tetapi, saya nak kongsikan, sebagai ahli politik muda, sudah sampai masanya kita tukar dinamik, tukar landskap politik di Sabah.

“Selama ini Sabah dilanda oleh politik lompat, banyak lompat sini, lompat sana, tukar sini, tukar sana, tumbang kerajaan, tidak ikut mandat,” katanya.

Untuk rekod, Warisan setakat ini mempunyai kerusi DUN terbanyak dengan jumlah 31 buah kerusi diikuti sekutunya DAP (6 kerusi), UPKO (4) dan PKR (2).

Sementara itu, parti-parti lain, Bersatu mempunyai 9 kerusi, PBS (4), STAR (3) dan UMNO (1). – Awani Online


2,980 Bungkus Rokok Seludup Ditemui Dalam Semak

TAWAU: Pasukan Polis Marin (PPM) menemui 2,980 bungkus rokok pelbagai jenama disembunyikan dalam plastik hitam dipercayai diseludup dari negara jiran di kawasan tebing laut Batu 5, Tawau Sabah, awal pagi semalam.

Komander PPM Wilayah 4 Sabah, Asisten Komisioner Mohammad Pajeri Ali, berkata, sepasukan anggota bot PAC 720 yang menjalankan rondaan di kawasan berkenaan menemui longgokan plastik hitam mencurigakan sebelum membuat pemeriksaan pada kira-kira 5.30 pagi.

Katanya, selepas diperiksa dilakukan, anggota PPM menemui sebanyak 2,980 bungkus rokok yang disyaki diseludup masuk untuk dipasarkan di daerah ini.

“Semua rokok seludup itu dianggarkan bernilai RM17,220,” katanya.

Mohamad Pajeri berkata, rokok itu dipercayai diseludup dari negara jiran menggunakan taktik atau kaedah sorok di kawasan semak bagi mengaburi daripada dikesan oleh pihak berkuasa.

PPM pada minggu lalu turut merampas 4,500 bungkus rokok seludup di kawasan semak berdekatan Kawasan Industri Berkelompok Kelapa Sawit (POIC) Lahad Datu, menggunakan modus operandi yang sama.

Bagaimanapun katanya tiada tangkapan dibuat kerana suspek dipercayai menghidu awal kehadiran pihak berkuasa.

“Rokok terbabit dirampas dan dibawa ke markas operasi PPM Tawau untuk siasatan lanjut mengikut Seksyen 135 (1) (e) Akta Kastam 1967,” katanya. – Harian Metro


2 Lelaki, Seorang Wanita Ditahan Bersama Syabu Di Menumbok

BEAUFORT: Tiga individu termasuk seorang wanita yang dipercayai sedang menjalankan kegiatan pengedaran dadah ditahan dalam operasi khas di tepi pantai Kampung Mempakul, Menumbok di sini.

Operasi dijalankan pada 9.30 pagi Isnin lalu oleh sepasukan polis daripada Jabatan Siasatan Jenayah Narkotik (JSJN) Ibu Pejabat Kontijen (IPK) Sabah dan dibantu pasukan Bahagian Siasatan Jenayah Narkotik (BSJN) Ibu Pejabat Polis Daerah (IPD) Labuan dan IPD Beaufort.

Ketua Polis Daerah Beaufort Deputi Superintendan Azmir A Razak berkata, dua lelaki yang ditahan berusia 45 dan 57 tahun serta wanita berusia 22 tahun.

Menurutnya, polis turut merampas dadah jenis syabu yang dianggarkan bernilai RM90,000.

“Berdasarkan maklumat suspek yang menaiki kenderaan jenis Toyota Hilux itu berhenti di kawasan di tepi pantai berkenaan dan membawa satu bungkusan dipercayai berisi dadah yang diletakkan di celah batu.

“Pasukan polis kemudiannya bertindak menghampiri kenderaan itu dan memperkenalkan diri sebagai polis dan terus menahan semua suspek,” katanya dalam kenyataan media, hari ini.

Azmir berkata, polis kemudiannya bertindak memeriksa bungkusan plastik teh cina berkenaan dan menemui ketulan hablur disyaki dadah seberat 2,065 gram.

Katanya, semua suspek ditahan sebelum dibawa ke pejabat BSJN IPD Beaufort untuk tindakan lanjut.

“Saringan awal mendapati dua daripada tiga suspek positif methamphetamine dan amphetamine, manakala suspek perempuan negatif dadah.

“Siasatan awal mendapati suspek utama memperolehi bekalan syabu dari Kota Kinabalu dan dipercayai akan diedar ke Menumbok bagi tujuan penjualan serta transaksi dadah ke Labuan,” katanya.

Azmir berkata, semua suspek direman selama tujuh hari bagi membantu siasatan lanjut mengikut Seksyen 39B, Seksyen 15(1)(a) dan Seksyen 39 C(1) Akta Dadah Berbahaya 1952. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tulang Tangan Manusia Ditemukan Dalam Perut Buaya Di Sungai Kalabakan

KALABAKAN: Tulang tangan manusia dipercayai milik seorang mangsa serangan buaya awal bulan ini, ditemukan selepas tertangkapnya seekor buaya berukuran empat meter di Sungai Kalabakan, dekat sini, semalam.

Pegawai Jabatan Hidupan Liar (JHL) Tawau Sailun Aris mengesahkan perkara itu menerusi kenyataan media, hari ini.

“Terdahulu, seorang lelaki berumur 24 tahun, maut selepas dibaham seekor buaya di Kampung Tanjung Sapi pada 3 Julai lalu.

“Mangsa kemudian berjaya ditemukan keesokan harinya dalam keadaan tidak sempurna selepas kedua-dua tangan lelaki itu hilang,” katanya.

Tambah Sailun, berikutan kejadian itu, JHL mengambil inisiatif memasang perangkap pada 5 Julai lalu.

“Kemudian, pegawai bertugas turut memasang pancing selang beberapa hari kemudian sebelum berjaya menangkap reptilia berkenaan.

“Bagaimanapun, ketika tiba di lokasi, haiwan tersebut sudah mati menyebabkan kami menundanya ke kawasan darat,” katanya.

Bangkai buaya itu kemudian dibedah sebelum JHL menemui sisa tulang tangan manusia.

Menurut Sailun, berikutan penemuan itu, pihaknya percaya buaya tersebut adalah haiwan yang membaham mangsa.

“Tulang itu kemudian diserahkan kepada waris mangsa untuk tujuan pengebumian.

“Bangkai buaya itu turut ditanam di lokasi berhampiran,” katanya.- BorneoToday


Projek TAED Akan Berteraskan Rakyat – KM Sabah

KOTA KINABALU : Projek Tanjung Aru Eco Development (TAED) yang disemak semula dan diperhalusi akan berteraskan rakyat dan menggabungkan ciri-ciri untuk menyediakan lebih banyak ruang dan akses awam.

Mempengerusikan mesyuarat Lembaga Pengarah TAED pertamanya di Menara Kinabalu di sini, Ketua Menteri Sabah Datuk Hajiji Noor berkata pantai Tanjung Aru yang ikonik dan Prince Philip Park akan dikekalkan, ditambah baik dan diperindahkan supaya orang ramai dapat mengakses dan menikmatinya.

“Pembangunan baharu itu akan memastikan kemampanan dan mengambil kira inisiatif hijau,” katanya dalam kenyataan hari ini.

Beliau berkata kerajaan negeri Sabah turut memutuskan bahawa tiada apa-apa kos yang ditanggung oleh kerajaan dan semua projek TAED bukan sahaja perlu berdaya maju dari segi kewangan, ekonomi dan sosial tetapi juga dibiayai sepenuhnya oleh pelabur yang dipersetujui kerajaan.

“Kita perlu ingat bahawa selain keuntungan dari segi kewangan, turut sama penting adalah pulangan ekonomi dan sosial.

“Ini termasuk jumlah pekerjaan dan peluang perniagaan yang akan diwujudkan oleh TAED dan sumbangannya kepada pembangunan sektor pelancongan,” katanya.

Beliau berkata beberapa syarikat telah menyatakan minat terhadap TAED dan antaranya ialah syarikat berkaitan kerajaan China – China Railway Construction Company International Investment Group Ltd melalui syarikat usaha sama tempatan, Mesra Melia Sdn Bhd.

Hajiji berkata selepas mengambil alih pada September tahun lepas, kerajaan negeri Gabungan Rakyat Sabah (GRS) telah memutuskan bahawa projek TAED akan diteruskan selepas semakan semula untuk mengurangkan skala pembangunannya.

Sementara itu, Lembaga Pengarah TAED turut memutuskan untuk mengecualikan dua buah sekolah, iaitu Sekolah Kebangsaan (SK) Tanjung Aru I dan SK Tanjung Aru II daripada pembangunan tersebut.

Dalam Pelan Pembangunan Induk sebelum ini, dicadangkan sekolah tersebut dipindahkan ke Kampung Tanjung Aru yang akan melibatkan pengambilan tanah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tragedi Krismas, Dua Beranak Maut Kemalangan Di Kimanis

PAPAR: Kegembiraan sebuah keluarga ingin meraikan sambutan Krismas di kampung bertukar tragedi apabila dua anggota keluarga mereka maut dalam kemalangan di Jalan Kimanis-Keningau hari ini.

Dalam kejadian kira-kira pukul 2 petang itu, mangsa, Deny Rizlin William,36, dan anaknya, Daphne Dale yang berusia sembilan tahun maut di lokasi kejadian apabila kenderaan Vigo yang mereka naiki bertembung dengan sebuah lori tiga tan.

Ketua Balai Bomba dan Penyelamat (BBP) Kimanis, Mohd. Johainin Ruslan berkata, pihaknya menerima panggilan kecemasan pada pukul 2.14 petang dan dua pasukan pegawai dan anggota dari BBP Kimanis dan BBP Papar dikerahkan ke lokasi kejadian.

Semasa tiba di lokasi, didapati terdapat enam mangsa terlibat dan ada mangsa yang tersepit dalam kemalangan berkenaan.

Anggota bomba kemudian membantu mengeluarkan mangsa yang tersepit dan memberi rawatan awal kepada yang cedera.

“Dua mangsa disahkan meninggal dunia oleh pasukan perubatan manakala seorang lagi, Daryleen Chilap,13, cedera parah.

“Sementara itu, seorang mangsa, Daniela Dale,6; serta datuk mereka, William Ngilo,61, dan pemandu lori iaitu Imran Turimin, 43, mengalami cedera ringan.

“Keluarga yang menaiki Vigo itu dalam perjalanan dari Kimanis menuju ke Keningau dipercayai untuk meraikan sambutan Krismas sebelum kenderaan mereka bertembung dengan lori tersebut,” katanya ketika dihubungi.

Beliau berkata, mangsa maut diserahkan kepada pasukan polis untuk tindakan lanjut manakala, mangsa yang cedera dikejarkan ke hospital menaiki kenderaan Jentera Perkhidmatan Perubatan Kesihatan (EMRS) dan ambulans.

Operasi tamat sepenuhnya pada pukul 4.25 petang.  Utusan Online


Video Panjat Pokok Demi Jawab Peperiksaan Tular, Pelajar UMS Luah Penghargaan

KOTA KINABALU: Pelajar Universiti Malaysia Sabah (UMS) yang tular baru-baru ini kerana kesungguhan memanjat pokok demi mendapatkan talian internet untuk menjawab peperiksaan secara dalam talian, Veveonah Mosibin, mengakui terharu dengan sokongan yang diterimanya setakat ini.

Menerusi satu video yang dimuat naik ke akaun YouTubenya, Veveonah berkata biarpun gembira dengan pertambahan jumlah penonton dan subscribers, namun ia bukanlah keutamaannya.

“Saya ucapkan terima kasih kepada semua yang subscribe dan sokong saya, terutama pihak universiti sendiri yang berkongsi video saya di Facebook.

“Ramai yang memberikan komen positif dan motivasi, saya akan cuba balas semua komen dan hasilkan lebih banyak video yang menarik,” kata remaja yang berasal dari Kampung Sapatalang, Pitas, Sabah itu.

Sebelum ini, pelajar jurusan Asasi Sains itu memuat naik video bertajuk 24 Hours On Tree Challenge (Cabaran 24 jam atas pokok), menceritakan pengalaman dilaluinya.

Video berdurasi kira-kira 11 minit itu menunjukkan Veveonah terpaksa memanjat pokok untuk menjawab kertas peperiksaan Kimia dan Pengajian Malaysia.

Dia pada awalnya telah membina sebuah pondok kecil di atas bukit bagi tujuan itu, namun pondok itu rosak dipercayai kerana faktor cuaca.

Dia memilih untuk bermalam di atas pokok berkenaan kerana cuaca yang semakin gelap tidak memungkinkan dia pulang ke rumah selepas menjawab peperiksaan.

Pelajar itu mula menjadi YouTuber sejak Mei lalu dan kerap berkongsi video berkaitan gaya hidup tradisional yang dijalaninya bersama keluarga.

Setakat ini video 24 jam di atas pokok yang dimuat naik dua hari lalu, merupakan video dengan tontonan tertinggi, iaitu melebihi 40,000 tontonan. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Hanya 6 Saat Sahaja, Anak Kelahiran Sarawak, Jace Law TKO-Kan Petarung Korea Selatan

SINGAPURA: Malaysia sekali lagi membuktikan kehebatan dalam sukan seni bela diri campuran (MMA) di pentas dunia dengan kemenangan atlet negara, Jace Law dalam ONE Warrior Series 6, di Singapura pada Khamis.

Anak kelahiran Sarawak berusia 27 tahun itu hanya mengambil masa enam saat untuk menumpaskan petarung dari Korea Selatan, Kim Jong Heon menerusi TKO pusingan pertama.

Dalam pertarungan tersebut, Law yang kelihatan tenang berjaya menepis serangan awal dari Kim sebelum melancarkan tumbukan bertubi-tubi ke arah lawannya, memaksa pengadil menghentikan perlawanan.

Pengadil kemudiannya menghadiahkan kemenangan kepada Law.

Law sebelum ini pernah menjadi juara dalam kategori lightweight untuk pertandingan MMA amatur Malaysian Invasion musim ke-3 (MIMMA3).

Dia juga pernah memenangi beberapa lagi pertandingan lain termasuk Octagon Fighting Championship.

Sementara itu, dalam satu lagi perlawanan melibatkan peserta Malaysia, Edilah Johany tewas di tangan Ji Yeon Seo dari Korea Selatan menerusi keputusan TKO.

Sungguh pun tidak memperolehi kemenangan, atlet dari Sabah itu memberikan saingan yang sengit sepanjang pertarungan hingga ke pusingan ketiga. – Awani


Wajibkan Pemberian Vaksin, Jadikan Mandatori – Bung Moktar

KUALA LUMPUR: Ahli Parlimen Kinabatangan Datuk Seri Bung Moktar Radin mencadangkan supaya pemberian vaksin diwajibkan secara mandatori kepada semua rakyat Malaysia.

Katanya, ia bagi memastikan keseluruhan rakyat divaksin demi kebaikan bersama.

“Wajibkan vaksin, jadikan mandatori. Tak boleh ada yang mahu, ada yang tak mahu. Bahaya kita. Saya yakin bila sudah divaksin, kita boleh hidup dalam komuniti yang semua sudah ada vaksin.

“Kalau di US (Amerika Syarikat), di Rusia, mereka pergi rumah ke rumah, check (periksa) rumah ke rumah.

“Kita di sini bahaya pula. Patutnya di kampung-kampung tidak perlu panggil-panggil, kita pergi rumah ke rumah, asal dia belum ambil vaksin, bagi dia suntikan, baru kita selamat,” katanya pada Sidang Khas Dewan Rakyat hari ini.

Beliau berkata, wabak berkenaan gejala Covid-19 ini memusnahkan negara dan ekonomi.

Katanya, tindakan pantas perlu diambil bagi memastikan keadaan kembali pulih.

“Gunalah kepintaran yang ada, belilah (vaksin) banyak-banyak. Macam di Singapura, penghuninya empat juta tapi dia sudah order (tempah) 20 juta dos. Kenapa kita tidak boleh, apa masalah kita,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bung Bohong, Bukan PH Potong Bajet Pembinaan Lebuhraya Pan Borneo Sabah, Kata Ahli Parlimen

KUALA LUMPUR: Ahli Parlimen Kinabatangan Bung Moktar Radin berbohong apabila menuduh Pakatan Harapan (PH) memotong bajet pembinaan Lebuhraya Pan Borneo Sabah, kata Ahli Parlimen Pakatan Harapan.

Ahli Parlimen Kota Kinabalu Chan Foong Hin sebagai jurucakap ditemani Ahli Parlimen Tenom, Noorita Sual dan Ahli Parlimen Sandakan, Vivian Wong Shir Yee berkata, tuduhan yang dilemparkan Bung adalah tidak berasas.

“Ahli Parlimen Kinabatangan merangkap Menteri Kerja Raya Sabah Bung Moktar Radin melemparkan tuduhan yang tidak berasas kepada PH dalam perbahasan Titah Diraja kelmarin,” katanya dalam sidang media di Bilik Media di Parlimen hari ini.

Mengulas lanjut, Chan menyatakan buktinya adalah berdasarkan jawapan balas Bung Moktar di DUN Sabah pada Disember lalu.

Beliau berkata, pada 2019, kerajaan negeri Sabah di bawah Warisan mencadangkan PDP (Project Delivery Partner) dan perjanjiannya ditamatkan pada September 2019.

Chan berkata, cadangan tersebut diajukan kepada kerajaan persekutuan i bawah PH. Susulan itu ia menyebabkan pelaksanaan projek tersebut bergantung hanya kepada perbelanjaan pembangunan kerajaan dan dilaksanakan oleh Jabatan Kerja Raya (JKR) Sabah.

Berikutan perubahan tersebut, daripada 20 pakej kerja, hanya satu pakej kerja yang boleh diluluskan pada tahun 2021, katanya.

JKR Sabah menjangka cuma lima hingga enam pakej kerja dapat dilaksanakan di bawah RMK12 (2021 – 2025), namun secara keseluruhan, kesemua 35 pakej kerja hanya dijangka siap pada tahun 2040.

Menurut Chan, menerusi apa yang dinyatakan itu, Bung sedar bukan PH yang memotong bajet pembinaan malah kerajaan Sabah pada ketika itu yang meminta projek tersebut diambil alih oleh JKR Sabah dan menamatkan kaedah PDP.

“Ini menunjukkan betapa PH menghormati autonomi Sabah. Apa yang diminta oleh kerajaan Sabah kami sokong.

“Apa motif beliau untuk menuduh PH di Parlimen? Kami berpendapat, ia mungkin disebabkan kesungguhan beliau untuk lobi cara pembinaan Lebuhraya Pan Borneo ditukar ke cara PFI (Private Fund Initiative),” kata Chan.

Sehubungan itu, Chan mencabar Bung Moktar untuk mengulangi kenyataan beliau di luar Dewan Rakyat dan mendapatkan dana pembangunan Sabah setanding dengan yang telah diperuntukkan semasa PH.

“Menabur fitnah dan menuding jari sebarangan dengan motif mencari kambing hitam bukan cara penyelesaiannya. Kami mencabar Bung Moktar untuk mengulangi kenyataan beliau di luar Dewan Rakyat,” katanya. – FMT


Tukang Gunting Rambut Disyaki Positif Covid-19

Selepas perkhidmatan gunting rambut dan salun dibenarkan beroperasi semula pada tempoh Perintah Kawalan Pergerakan Pemulihan (PKPP), seorang tukang gunting rambut disyaki positif Covid-19.

Kes itu dikatakan berlaku di sebuah premis perniagaan di apartmen servis di Setapak, Kuala Lumpur, semalam.

Perkara itu disahkan oleh pihak pengurusan bangunan menerusi satu notis makluman kepada penghuni yang turut tular di laman sosial dan aplikasi WhatsApp.

Difahamkan, pekerja warga asing terbabit menjalani ujian swab di sebuah hospital swasta dan disahkan positif Covid-19.

Dia kemudian dirujuk ke hospital kerajaan untuk ujian kedua bagi mengesahkan status jangkitannya itu.

Sementara itu, Ketua Cabang PKR Wangsa Maju, Andre Lai menerusi Facebook berkata, pihak pengurusan sudah melaksanakan proses sanitasi di semua lokasi awam di bangunan berkenaan.

Sin Chew Daily pula melaporkan Ketua Pengarah Kesihatan Datuk Dr Noor Hisham Abdullah akan memaklumkan kes berhubung Covid-19 dalam sidang media hariannya petang ini.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Maut Digilis Pacuan Empat Roda

LAHAD DATU: Seorang penunggang motosikal maut selepas digilis sebuah pacuan empat roda dalam kejadian di Kilometer 28 Jalan Lahad Datu-Tawau, semalam.

Dalam kejadian jam 4.50 petang itu, mangsa berusia 30-an terbabit yang menunggang motosikal jenis Kawasaki Z800 dikatakan bergerak bersendirian dari arah Tawau menuju ke Lahad Datu.

Bagaimanapun, ketika sampai di lokasi kejadian, sebuah kenderaan yang berada di hadapan mangsa memperlahankan kenderaan secara tiba-tiba sehingga memaksa mangsa turut memperlahankan motosikalnya.

Ketua Polis Daerah Lahad Datu, Rohan Shah Ahmad berkata, siasatan mendapati, sebuah lagi motosikal jenis Honda CBR 954 yang datang lagi arah belakang dipercayai tidak sempat mengelak dan merempuh motosikal mangsa.

Katanya, kejadian mengakibatkan mangsa terjatuh ke atas jalan bertentangan sebelum digilis sebuah pacuan empat roda Toyota Hilux.

“Akibat kejadian itu, mangsa mengalami kecederaan parah di kepala dan disahkan meninggal dunia di lokasi kejadian.

“Manakala pemandu Toyota Hilux dan penunggang motosikal Honda CBR pula tidak mengalami sebarang kecederaan,” katanya dalam kenyataan media yang dikeluarkan, hari ini.

Rohan berkata, siasatan awal polis mengesyaki kejadian dipercayai berpunca akibat kecuaian penunggang motosikal yang gagal mengawal kenderaan masing-masing dengan baik.

Bagaimanapun katanya, siasatan lanjut masih diteruskan dan kes disiasat mengikut Seksyen 41(1) Akta Pengangkutan Jalan 1987.

“Polis memohon saksi kejadian supaya menghubungi pegawai penyiasat trafik, Inspektor Muhammad Rasul di talian 089-881255 sambungan 414 untuk membantu siasatan lanjut,”katanya.

Sementara itu, Rohan menasihati pengguna jalan raya supaya sentiasa memandu dalam keadaan selamat dan berhemah.

Katanya, pengguna jalan raya diharap tidak cuai ketika memandu serta mementingkan keselamatan pengguna lain. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayaran RM1,000 Interim i-Sinar Kategori 2 Mulai 26 Januari

KUALA LUMPUR: Bagi yang kurang maklum, bayaran interim merupakan sejumlah bayaran yang dibayar lebih awal kepada pemohon i-Sinar Kategori 2 sementara permohonan mereka diproses sepenuhnya oleh Kumpulan Wang Simpanan Pekerja (KWSP).

Ahli perlu membuat pengisytiharan kendiri (maklumat pengurangan pendapatan (pendapatan sebelum dan selepas pengurangan) sebanyak 30% dan ke atas serta telah memuat naik dokumen sokongan secara dalam talian.

Jumlah pembayaran interim sehingga RM1,000 yang merupakan sebahagian daripada jumlah keseluruhan i-Sinar yang dipohon (tertakluk kepada jumlah baki simpanan dalam Akaun 1 Ahli), akan dibayar terlebih dahulu kepada ahli sebelum KWSP melengkapkan proses semakan permohonan.

Ia bertujuan untuk membantu meringankan beban kewangan dan keperluan mendesak ahli terutamanya mereka yang terkesan dengan cabaran pandemik Covid-19 dan bencana alam di beberapa negeri.

Sekiranya pengisytiharan kendiri oleh individu didapati tidak benar dan tidak disokong dengan dokumen pengurangan pendapatan sebanyak 30% dan ke atas yang sahih, KWSP akan menghentikan pembayaran seterusnya.

Pembayaran interim ini akan dibayar bermula 26 Januari 2021. Bagi Ahli yang baru memohon i-Sinar dibawah Kategori 2, bayaran interim ini akan dibayar dalam masa TUJUH (7) hari dari tarikh permohonan dibuat.


COVID-19: Penghataran Ikan & Sayur Antara Daerah Di Sabah Dibenarkan

KOTA KINABALU: Perkhidmatan penghantaran makanan seperti ikan dan sayur-sayuran dibenarkan untuk bergerak dari satu daerah ke daerah lain sepanjang tempoh penguatkuasaan Perintah Kawalan Pergerakan (PKP) sehingga 14 April ini.

Ketua Menteri, Datuk Seri Mohd. Shafie Apdal berkata, beliau telah memberi arahan kepada pihak berkuasa supaya membenarkan golongan yang terlibat dalam perkhidmatan tersebut melepasi sekatan jalan raya.

“Saya telah maklumkan tadi dan bagi arahan bagi mana-mana pengangkutan untuk keperluan makanan dan sayur-sayuran yang ada.

“Kita juga telah maklumkan kepada pihak berkuasa yang membuat sekatan jalan raya ini untuk melepaskan mereka agar mereka boleh menuju ke destinasi  yang mereka ingin tujui,” katanya.

Mohd. Shafie berkata, tujuan utama  sekatan di setiap daerah dilakukan adalah  untuk mengurangkan pergerakan orang ramai bagi membendung penularan Covid-19.

Tambahnya, sekatan yang dilakukan sepanjang PKP itu juga bertujuan untuk memastikan rakyat Sabah tidak sewenang-wenangnya bergerak ke satu kawasan ke kawasan yang lain.

Walau bagaimanapun,  perkhidmatan keperluan makanan asas seperti ikan dan sayur-sayuran harus diteruskan untuk memastikan setiap masyarakat di negeri ini mempunyai bekalan yang secukupnya.

“Contohnya, kalau tidak ada sayur dan ikan-ikan yang tidak dibawa ke Tawau, sudah pasti Tawau tidak ada ikan. Bagaimana pula masyarakat kita dapat bekalan.

“Mereka memang membawa keperluan makanan, kita akan pastikan mereka dapat dilepaskan daripada sekatan jalan raya yang diadakan itu,” katanya. – BorneoToday


Johor Dan Sabah Boleh Jatuh – Naib Presiden PPBM

KUALA LUMPUR: Kemelut politik Menteri Besar yang berlaku di Perak ketika ini kemungkinan juga boleh mengheret ke kancah sama di beberapa negeri lain termasuk di Johor, Sabah dan Melaka boleh jatuh.

Naib Presiden Parti Pribumi Bersatu (BERSATU), Datuk Mohd Rafiq Naizamohideen, berkata ia juga boleh menggugat kedudukan kerajaan Persekutuan yang ketika ini dibina atas persetujuan beberapa parti.

“Akibat daripada cetusan kemelut ini, tsunami politik juga berisiko untuk melanda kerajaan Johor, Sabah, dan beberapa negeri lain termasuk Kerajaan Persekutuan kerana kerajaan didirikan hasil kerjasama semua parti-parti politik.

“Perdana Menteri sudah memberi jaminan untuk Pilihan Raya Umum (PRU) Ke-15 diadakan segera sebaik pandemik COVID-19 pulih sepenuhnya.

Nasihat Agong untuk semua pemimpin dan parti politik menghentikan kemelut politik nampaknya tidak dipedulikan serta diketepikan,” katanya dalam satu kenyataan, hari ini.

Beliau berkata, ketika COVID-19 melanda negara, masih ada pemimpin dan parti politik tidak henti-henti berusaha untuk menjatuhkan kerajaan pusat dan kini kerajaan Perak.

“Insya-Allah, rakyat akan menghukum parti dan individu yang meletakkan kepentingan politik, jawatan dan parti masing-masing melebihi nyawa, kesihatan, keselamatan dan ekonomi rakyat yang kini terancam akibat pandemik COVID-19,” katanya.

Untuk rekod Di Johor, Barisan Nasional (BN) mempunyai 16 kerusi, Perikatan Nasional 13 kerusi, Pakatan Harapan 27 kerusi, di Melaka pula, BN mempunyai 13 kerusi, BERSATU 2 kerusi, Bebas 2 kerusi bagi blok kerajaan dan DAP 7 kerusi, Parti Keadilan Rakyat 2 kerusi, dan Amanah 2 kerusi bagi blok pembangkang.

Manakala di Sabah, PN memperoleh 17 kerusi DUN, manakala BN menang 14 dan PBS pula meraih kemenangan di tujuh kerusi yang ditandingi, menjadikan keseluruhan 38 kerusi DUN. Bagi Gabungan WARISAN Plus pula, iaitu WARISAN menang 29 kerusi DUN, manakala PKR menang dua kerusi dan Parti Pertubuhan Kinabalu Progresif Bersatu (UPKO) pula meraih satu kerusi, dengan keseluruhan 32 kerusi. Tiga lagi kerusi DUN dimenangi oleh calon Bebas.

Menteri Besar Perak, Datuk Seri Ahmad Faizal Azumu hari ini gagal memperoleh sokongan majoriti Ahli Dewan Undangan Negeri (ADUN) dalam usul undi percaya.

Sebanyak 48 undi tidak menyokong usul berkenaan dan hanya 10 yang menyokong manakala terdapat satu undi rosak atau berkecuali.

Terdahulu, menerusi surat bertarikh 18 November lalu, ADUN Pengkalan Baharu, Datuk Abd Manaf Hashim berkata Ahmad Faizal yang juga ADUN Chenderiang dari BERSATU mempunyai keyakinan majoriti Ahli Yang Berhormat DUN. – SuaraTV

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perisik ESSCOM Gagalkan Aktiviti Kumpulan Abu Sayyaf

KUALA LUMPUR: Operasi khas Kawasan Keselamatan Khas Pantai Timur Sabah (ESSCOM) berjaya menggagal serta melumpuhkan tujuh aktiviti kumpulan Abu Sayyaf (ASG) sepanjang tahun lalu dan tahun ini.

Timbalan Menteri Dalam Negeri I, Datuk Seri Dr Ismail Mohamed Said, berkata empat aktiviti yang berjaya digagalkan itu adalah pada tahun lalu, manakala tiga lagi aktiviti yang dilumpuhkan pada tahun ini.

Katanya, kejayaan mengekang ancaman ASG itu adalah hasil penggunaan kaedah perisikan manusia (human intelligence) yang menjadi antara aspek penting yang dititikberatkan ESSCOM bagi mengekalkan tahap pengoperasian yang tinggi.

“Kaedah ini menekankan pengumpulan maklumat daripada individu atau kumpulan sasaran tertentu melalui libat urus agensi dengan individu, kumpulan atau komuniti.

“Kaedah interaksi sosial yang dilaksanakan sekarang memberi impak positif dengan perubahan persepsi masyarakat bahawa kerajaan sentiasa menitikberatkan faktor keselamatan nyawa dan harta benda rakyat di kawasan terbabit.

“Kejayaan kerajaan menggagal serta melumpuhkan empat aktiviti ASG pada 2020 dan tiga aktiviti ASG pada tahun ini membuktikan keberkesanan elemen perisikan yang dilaksanakan pada masa ini,” katanya ketika sesi jawab lisan di Dewan Negara, hari ini.

Beliau menjawab soalan Senator Datuk Bashir Alias yang bertanyakan tahap persediaan keselamatan ESSCOM dan Zon Selamat Timur Sabah (ESSZONE) dari aspek perisikan manusia bagi mengatasi ancaman pencerobohan kumpulan pengganas, terutamanya Abu Sayyaf.

Bashir kemudian bertanya soalan tambahan mengenai sejauh mana prinsip perisikan manusia diterap dalam ESSCOM dan ESZONE bagi tangani pencerobohan, penyeludupan dan jenayah rentas sempadan.

Menjawab soalan itu, Ismail memaklumkan Kementerian Dalam Negeri (KDN) komited memastikan keselamatan dan kedaulatan negara, khususnya membabitkan ASG yang sentiasa memberi ancaman kepada negara.

“Kita sentiasa lakukan pemantauan perjalanan operasi di lapangan, serta jika berlaku penyelewengan dan kebocoran maklumat sama ada daripada pegawai atau mana-mana anggota, kita akan kenakan tindakan tegas.

“Saya juga ucap ribuan terima kasih kepada masyarakat setempat dan kumpulan komuniti tertentu yang sentiasa memberi maklumat sekiranya ada ancaman pencerobohan ke dalam negara,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Minta Penjawat Awam Bantu Kerajaan Bangunkan Sabah

KOTA KINABALU, 10 Jun : Ketua Menteri Sabah Datuk Seri Hajiji Noor meminta penjawat awam di negeri ini supaya bersama-sama membantu kerajaan melaksanakan usaha pembangunan negeri khususnya melalui pelan pembangunan Hala Tuju Sabah Maju Jaya (SMJ).

Beliau dalam kenyataan hari ini berkata sokongan dan kerjasama penjawat awam adalah penting bagi memastikan semua pelan pembangunan yang direncanakan kerajaan berjalan lancar demi manfaat rakyat.

“Sebenarnya masih banyak yang perlu kita lakukan. Saya gembira walaupun menghadapi cabaran akibat pandemik COVID-19, ekonomi Sabah kekal berdaya tahan. Ekonomi negeri berada di landasan yang betul dan ada tanda pemulihan.

“Di bawah pelaksanaan pelan pembangunan SMJ, Sabah mencatatkan pendapatan RM5.449 bilion pada 2021, tertinggi dalam rekod. Pelaburan utama dalam sektor pembuatan, pelancongan dan pertanian ini dijangka mewujudkan hampir 10,000 pekerjaan,” katanya.

Pelan SMJ yang dilancarkan Mac tahun lepas merupakan pelan pembangunan lima tahun Sabah dengan  menggariskan tiga teras utama iaitu pembangunan sektor ekonomi, modal insan dan kesejahteraan rakyat serta jaringan infrastruktur dan kelestarian hijau.

Sehubungan itu, Hajiji berharap semua penjawat awam terus memperkukuh semangat perpaduan, kekitaan dan setiakawan kerana pembangunan sukar direalisasi tanpa sokongan, komitmen serta kerjasama penjawat awam.

Beliau berkata kerajaan sentiasa prihatin terhadap kebajikan penjawat awam dan berusaha memenuhi keperluan golongan itu bagi membolehkan mereka selesa melaksanakan tugas. – BERNAMA


Bekalan Darah Berkurangan, Sabah Gesa Orang Ramai Menderma

KOTA KINABALU: Kerajaan negeri menggesa rakyat Sabah supaya menderma darah di bank darah daerah masing-masing setelah penurunan ketara bekalan di seluruh negeri itu.

Menteri Kerajaan Tempatan dan Perumahan Sabah, Masidi Manjun menyebut khusus perkara itu ketika memberikan kenyataan harian Covid-19 hari ini, setelah gelombang ketiga kes Covid-19 menjejaskan usaha menderma darah di seluruh negeri.

Katanya, keadaan dijangka bertambah buruk pada bulan puasa dan berterusan hingga ke Pesta Menuai pada akhir bulan ini.

Walaupun hospital di Sabah telah mengambil langkah berjaga-jaga, beliau berkata pelaksanaan pelbagai perintah kawalan pergerakan telah mempengaruhi bekalan yang ada.

“Dianggarkan stok darah tahun ini akan jatuh 20% berikutan pembatalan lebih 200 kempen derma darah yang pada mulanya disasarkan untuk mengumpul kira-kira 6,000 bekalan darah.

“Kekurangan ini perlu diatasi segera supaya bekalan untuk pesakit tidak akan mencapai tahap kritikal,” katanya.

Masidi berkata perkhidmatan pemindahan darah Sabah telah menetapkan sasaran kutipan mingguan 1,800 bekalan untuk memenuhi permintaan dan memastikan tahap bekalan darah adalah pada tahap selamat.

“Oleh itu, kerajaan negeri menggesa semua orang keluar menderma dengan menghubungi bank darah yang terdekat,” katanya.

Jangkitan Covid-19 kembali pada angka dua angka hari ini, dengan 63 kes dilaporkan hari ini berbanding 153 semalam.

Sabah kini mempunyai 58,796 kes kumulatif, dengan 574 pesakit masih menerima rawatan di hospital atau pusat rawatan berisiko rendah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis terima 7 laporan kes borang palsu JPN

KOTA KINABALU: Polis Sabah sudah menerima tujuh laporan berhubung dakwaan pengeluaran borang palsu Jabatan Pendaftaran Negara (JPN) tertera lambang Parti Warisan Sabah (WARISAN) yang tular melalui media sosial, baru-baru ini.

Pesuruhjaya Polis Sabah, Datuk Omar Mammah, berkata justeru orang ramai diminta menyerahkan perkara itu kepada pihak polis untuk menjalankan siasatan lanjut.

“Setakat ini, sebanyak tujuh laporan polis diterima. Serahkan kepada pihak polis untuk menjalankan siasatan kerana bimbang nanti ada sindiket yang terbabit cuba merosakkan nama pihak tertentu.

“Oleh itu, saya menasihatkan supaya jangan membuat spekulasi atau andaian sebelum pihak polis menjalankan siasatan terperinci,” katanya kepada pemberita selepas Majlis Penyampaian Sumbangan Kuih Raya di Ibu Pejabat Polis Kontinjen (IPK) Sabah, di sini, hari ini.

Media sebelum ini melaporkan pengeluaran borang palsu JPN tertera lambang WARISAN yang didakwa membolehkan pendatang asing tanpa izin (PATI) memohon dokumen pengenalan diri, disyaki didalangi sindiket untuk mengaut keuntungan.

Timbalan Menteri Dalam Negeri, Datuk Mohd Azis Jamman, dipetik sebagai berkata sindiket terbabit dipercayai mengambil kesempatan terhadap warga asing yang sanggup membeli borang itu kerana terdesak tanpa mengetahui mereka ditipu.

Sementara itu, mengulas mengenai persediaan polis untuk menjaga keselamatan menjelang sambutan Pesta Kaamatan dan Aidilfitri pula, Omar berkata, pihaknya sudah melancarkan pelbagai operasi bagi tujuan itu.

“Kita sudah menjalankan operasi lawatan dari rumah ke rumah untuk melihat kediaman yang ditinggalkan kerana dibimbangi terdedah kegiatan pecah rumah. Namun setakat ini, kes berkaitan pecah rumah menurun.

“Operasi ini akan diteruskan hingga musim perayaan selesai. Bagaimanapun, saya tetap menyeru penghuni yang meninggalkan rumah supaya memaklumkan kepada balai polis berdekatan dan jiran.

“Selain itu, jangan meninggalkan surat khabar yang dihantar di luar rumah kerana ia memberi isyarat kepada penjenayah bahawa kediaman tidak berpenghuni,” katanya. – Berita Harian


Tiada Tindakan Ke Atas PATI Terima Vaksin Covid-19

KUALA LUMPUR: Kerajaan memutuskan tidak mengenakan sebarang tindakan undang-undang terhadap pendatang asing tanpa izin (Pati) ketika Program Imunisasi Covid-19 Kebangsaan (PICK) berlangsung.

Menteri Sains, Teknologi dan Inovasi Khairy Jamaluddin berkata, ini kerana kerajaan sangat menggalakkan semua penduduk termasuk warga asing di negara ini mengambil vaksin Covid-19.

Beliau yang juga Menteri Penyelaras PICK dan Badan Bertindak Imunisasi Covid-19 (CITF) berkata, perkara itu sudah dibincangkan dengan Menteri Dalam Negeri dan Menteri Sumber Manusia.

“Bagi menggalakkan penyertaan warga asing dalam program imunisasi ini, kita turut menyentuh perkara mengenai Pati.

“Kerajaan bersetuju tidak mengenakan tindakan (undang-undang) terhadap warga asing tanpa dokumen sah supaya mereka berani tampil ke hadapan menerima suntikan vaksin.

“Kita mahu seramai mungkin mengambil vaksin termasuk golongan berkenaan. Justeru, sebahagian yang akan bersama Task Force CITF adalah badan bukan kerajaan (NGO) dan ketua masyarakat,” katanya.

Beliau berkata demikian dalam sidang media maya mengenai penyelarasan pasukan petugas khas imunisasi Covid-19, hari ini.

Menurutnya, kerjasama yang serupa diperlukan untuk mengesan pelarian di negara ini bagi diberikan vaksin Covid-19.

“Kerjasama turut dijalinkan dengan Pesuruhjaya Bangsa-Bangsa Bersatu Bagi Pelarian (UNHCR) dan NGO untuk capaian terhadap komuniti ini sebagaimana menjejaki warga asing tanpa dokumen sah,” katanya.

Selain itu, katanya, golongan ekspatriat yang berada di negara ini juga diberikan vaksin Covid-19 secara percuma. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Lagi Lokaliti Di Sabah Dikenakan PKPD Mulai 30 Ogos

PUTRAJAYA: Sebanyak empatlagi lokaliti di Sabah diarah menjalani perintah kawalan pergerakan diperketatkan (PKPD) bermula 30 Ogos ini.

Ketua Pengarah Majlis Keselamatan Negara (MKN), Rodzi Md Saad berkata dalam kenyataan, empat lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Berikut adalah perincian lokaliti-lokaliti yang terlibat dalam pelaksanaan, pelanjutan dan penamatan PKPD;

Pelaksanaan PKPD di Sabah bermula 30 Ogos hingga 12 September adalah seperti berikut

Pelanjutan PKPD pada 30 Ogos hingga 12 September

Penamatan PKPD di Sabah pada 29 Ogos:


MKN Hantar Pulang 131 Lagi PTI Indonesia Ke Negara Asal

TAWAU : Majlis Keselamatan Negara (MKN) Sabah menghantar pulang 131 pendatang tanpa izin (PTI) dari Tawau ke negara asal mereka di Indonesia melalui perjalanan laut.

Kesemua PTI terbabit dihantar pulang menerusi feri dari Terminal Feri Penumpang (TFP) Tawau ke Pelabuhan Tunon Taka, Nunukan, Kalimantan Utara (Kaltara), Indonesia.

Pengarah Majlis Keselamatan Negara (MKN) Sharifah Sitti Saleha Habib Yusof berkata, penghantaran pulang ini merupakan program khas yang dilaksanakan oleh MKN Sabah dengan kerjasama Jabatan Imigresen Malaysia (JIM) Sabah dan agensi kerajaan yang lain.

“Sebagai usaha memutuskan rantaian jangkitan COVID-19, semua tahanan dipastikan berada dalam keadaan fit to travel sebelum diusir manakala tahanan yang didapati sakit akan menjalani rawatan sewajarnya terlebih dahulu.

“Kesemua mereka itu juga sudah menjalani ujian saringan COVID-19 dan didapati negatif sebelum mendapat kelulusan untuk dihantar pulang,” katanya dalam kenyataan media, di sini semalam.

Menurutnya, penghantaran pulang itu merupakan siri ke-25 melalui jalan laut pada tahun 2020 melibatkan PTI warga Indonesia dan Filipina.

“Sepanjang tahun ini seramai 6,155 orang termasuk 221 orang warganegara Pakistan, China, Vietnam, Hong Kong, Korea Selatan dan lain-lain yang telah dihantar melalui udara yang dilakukan oleh JIM Sabah,” katanya.

Beliau berkata, MKN Sabah merakamkan penghargaan dan terima kasih kepada semua agensi yang terlibat dalam memastikan kelancaran operasi penghantaran pulang PTI kali ini.

“Begitu juga, penghargaan kepada pihak Konsulat Republik Indonesia yang memberikan kerjasama dalam memastikan rakyat mereka dapat kembali ke negara asal.

“Tindakan mereka mencerminkan kebertanggungjawaban dan keprihatinan yang tinggi terhadap kebajikan warganegara mereka walaupun berstatus PTI,” katanya.

Sharifah berkata, MKN Sabah, JIM Sabah dan semua agensi terlibat terus komited untuk melaksanakan pengusiran PTI serta semua aktiviti berkaitan penguatkuasaan terutamanya dalam masa kini di mana wabak COVID-19 masih belum berakhir.

“Kehadiran PTI terutamanya dari negara jiran yang mencatatkan peningkatan kes COVID-19 yang tinggi adalah amat membimbangkan dan kita tidak mahu usaha gigih kerajaan serta masyarakat Malaysia memerangi wabak ini terjejas dengan kes-kes yang dibawa oleh mereka,”katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Abam Bochey Pesan Jaga Anak

KUALA LUMPUR: Allahyarham Abam tidak menunjukkan petanda pelik, sebaliknya hanya berpesan pada ibunya, Sabariah Arshad supaya menjaga anaknya dengan baik.

Sabariah, 63, berkata dia tidak menyedari pesanan arwah membawa petanda dia akan pergi selama-lamanya, pagi ini.

“Saya dan arwah sangat rapat, lebih lagi saya hidup sendiri sejak 11 tahun lalu. Dialah yang menjaga saya.

“Arwah, anak yang baik dan paling banyak bersabar dengan kerenah ketika saya sakit.

“Abam suka bersedekah dan melakukan amal jariah untuk anak yatim,” kata Sabariah ketika ditemui di perkarangan Masjid Gombak Utara, hari ini.

Abam atau nama penuhnya, Syed Umar Mokhtar Syed Mohd Ridzuan, 32, meninggal dunia dalam tidur di kediamannya di Gombak dipercayai akibat demam panas, kira-kira jam 7 pagi tadi.

Anak kedua daripada empat adik beradik itu mendirikan rumah tangga dengan Siti Nurhidayah Mohd Ali dikurniakan cahaya mata lelaki, Syed Uthman Hamzah Al-Juffrey Syed Umar Mokhtar Al-Juffrey yang kini berusia lima bulan.

Achey berkata, dia ralat perancangan menerbitkan program komedi bagi siaran media sosial termasuk laman YouTube diteruskan tanpa arwah.

“Sekalipun tanpa arwah, saya dan Fad akan meneruskan perancangan menerbitkan program komedi ini.

“Ini cetusan idea arwah dan sudah lama dirancang sejak penyertaan dalam program realiti, Maharaja Lawak Mega lagi.

“Agak sedih tak dapat diteruskan bersama arwah. Namun, semangat arwah akan sentiasa ada dalam hati kami.

“Apatah lagi, kumpulan Bocey begitu dekat di hati masyarakat dan peminat. Saya dan Fad sudah berbincang untuk merealisasikan impian arwah Abam,” katanya kepada BH Online.

Jenazah dibawa ke Hospital Selayang untuk proses bedah siasat kira-kira jam 11.30 pagi tadi. Arwah kemudiannya dibawa ke Masjid Gombak Utara untuk disembahyang, sebelum dikebumikan di Tanah Perkuburan Islam Sungai Pusu selepas solat asar.


Covid-19: 13 Kluster Diisytiharkan Tamat- KKM

KUALA LUMPUR, 21 Mei: Jumlah keseluruhan kluster COVID-19 yang telah tamat ialah 13 tempat, selepas dua kluster diisytiharkan tamat oleh Kementerian Kesihatan (KKM) pada 18 Mei lepas.

Dalam satu hantaran laman Facebook rasmi KKM, kementerian itu memperincikan kesemua kluster berkenaan ialah Kluster Seksyen 6 Bandar Baru Bangi, Kluster Warga Emas (pusat jagaan warga emas), Kluster Bandar Baru Bangi (Majlis Perkahwinan), Kluster Selayang (Pasar Harian), Kluster Rembau, Kluster Tabligh Pakistan, Kluster Petugas Kesihatan Sungai Buloh, Kluster Pekan, Kluster Kilang Pasir Gudang, Kluster BBIM, Kluster Tabligh Makassar Sabah, Kluster Pengerang dan Kluster Istana Negara.

KKM turut menjelaskan, ‘Kluster Diisytiharkan Tamat’ bermaksud tiada lagi kes baharu dicatatkan dalam sesuatu kluster berdasarkan tempoh masa yang ditetapkan.

“Kriteria utama untuk menamatkan sesuatu kluster adalah tiada kes baharu selepas dua kali tempoh inkubasi (14hari/satu inkubasi) iaitu 28 hari selepas tarikh gejala bagi kes yang terakhir atau tarikh positif COVID-19 jika kes terakhir tiada gejala.

“Contohnya, kluster A, tarikh positif kes terakhir (tiada gejala) dalam kluster itu ialah 1/4/2020, ini bermaksud jangkaan tamat bagi kluster A ialah 29/4/2020. Dalam hal ini, kita dapat lihat bahawa tempoh antara 1/4/2020–29/4/2020 adalah bersamaan 28 hari,” katanya.


Mojigoh sedih dengan pemergian Stephen

PUTATAN: Ahli JCI Senator Datuk Dr Marcus Mojigoh berkata, pemergian Menteri Kesihatan dan Kesejahteraan Rakyat, Datuk Stephen Wong Tien Fatt secara tiba-tiba amat mengejut dan menyedihkan.

Beliau berlata, Stephen yang juga ahli JCI menyertai kegiatan merentas hutan bersama-sama ahli JCI Senator lain pada awal pagi di Tambaig Adventure Park, Kampung Duvanson, di sini.

“Beliau tidak menunjukkan apa-apa masalah kesihatan selepas menghabiskan trek sejauh 3 kilometer pada pagi itu,” katanya selepas majlis perasmian Galeri Tambaig Adventure Park di Kampung Duvanson, di sini.

Mojigoh yang juga bekas Ahli Parlimen Putatan berkata, beliau dan Stephen adalah sahabat sejak dari kecil.

“Kami sama-sama menyertai JCI walaupun ideologi politik kami berlainan tetapi beliau adalah sahabat baik saya.

“Stephen kelihatan ceria merentas hutan Tambaig bersama para jemputan lain pagi tadi.

“Kami semua di sini berasa amat terkejut. Ia sungguh menyedihkan, amat tidak disangka pertemuan kami pagi tadi adalah yang terakhir,” katanya.Mojigoh berkata, Stephen tiba untuk acara itu kira-kira jam 5 pagi.

“Beliau menolak untuk bersarapan dahulu kerana mengejar masa untuk terbang ke Kuala Lumpur bagi menghadiri mesyuarat.

“Beliau merupakan peserta paling awal sampai dan menamatkan acara merentas desa Tambaig bersama seorang lagi ahli JCI Senate Benjamin Lo,” katanya.

Benjamin ketika ditemui berkata, mereka bersembang-sembang semasa acara merentas desa dan Stephen begitu ceria. Cuma beliau perasan wajah Stephen pucat sedikit.

Selepas menamatkan acara itu, Stephen pergi ke stesen St John’s Ambulans yang ditempatkan di situ untuk memeriksa tekanan darah beliau.

Mendiang memeriksa tekanan darah dan mengadu sakit dada kepada petugas St John’s Ambulans yang berada di kawasan acara diadakan.

Petugas St John’s Ambulans ketika ditemui berkata Stephen mengadu sakit dada dan tekanan darah beliau ketika itu ialah 104/95.

Namun menurut mereka, bacaan itu normal lalu mereka menghantar Stephen ke kereta beliau yang diletakkan di rumah Mojigoh kira-kira jam 10 pagi.

Katanya, Stephen kemudian menukar baju dan dipercayai menuju ke Lapangan Terbang Antarabangsa Kota Kinabalu namun berpatah balik terus ke hospital kerana beliau berasa tidak sihat.

Beliau meninggal dunia di Hospital Queen Elizabeth Satu.

Stephen adalah Ketua DAP Sabah. Beliau menang kerusi Parlimen Sandakan pertama kali pada Pilihan Raya Umum Ke-13 menewaskan Datuk VK Liew ketika itu mewakili BN.

Beliau mempertahankan kerusi itu pada PRU14 tahun lalu menewaskan Datuk Lim Ming Ho (BN-LDP).

Stephen kemudian dilantik sebagai Ahli Dewan Undangan DiLantik di dalam kerajaan negeri pimpinan Warisan bagi membolehkan beliau dilantik sebagai menteri penuh. – Utusan Borneo


Operasi Restoran Di Sabah Kekal, Hanya Untuk ‘Tapau’ Sahaja Sepanjang Ramadan

KOTA KINABALU: Operasi restoran tidak ditutup pada sebelah pagi mahupun dilanjutkan waktu operasi sepanjang Perintah Kawalan Pergerakan fasa keempat (PKP 4).

Demikian kata Ketua Menteri Datuk Seri Panglima Mohd Shafie mengenai tempoh operasi bagi restoran sepanjang bulan Ramadan dan PKP 4.

Beliau berkata, restoran hanya dibuka bagi tujuan beli & bawa balik (take away) sahaja dan mana-mana restoran juga boleh beroperasi secara online.

“Kita tidak hentikan mereka namun, kita galakkan take away kerana kita tahu mereka juga memerlukan kewangan.

“Atas sebab itu kerajaan negeri memastikan mereka ini diberikan bantuan kerana kita tahu ini bukan musimnya mreka mendapat hasil seperti biasa.

“Kita faham keadaan ini membebankan mereka sebab itu kita galakkan mereka menggunakan sistem online,” katanya semasa sidang media selepas Majlis Kunjungan Hormat Delegasi Pakar Perubatan China,  di sini semalam.

Tambahnya, dalam mengalakkan peniaga restoran berniaga secara online, kerajaan melalui Pusat Arahan Covid-19 Sabah telah memutuskan membuka kedai elektronik bagi membolehkan pengguna membeli telefon pintar mahupun komputer. – BorneoToday